title: Suomen Asianajajaliitto

text: Suomen Asianajajaliitto on Suomen Lakimiesliiton jäsenjärjestö ja kuuluu jäsenenä Euroopan unionin asianajajajärjestöjen neuvostoon CCBE:hen. Sen pääsihteerinä toimii varatuomari Minna Melender.


title: Suomen Asianajajaliitto

text: Ainoastaan Asianajajaliiton jäsenet saavat käyttää ammattinimikettä "asianajaja". Asianajajaliiton jäsenyyttä hakevalta edellytetään:


title: Suomen Asianajajaliitto

text: Asianajajat eroavat edellä mainituilla perusteilla muista oikeudellisia palveluita tarjoavista lakimiehistä. Asianajotoimisto-nimikettä saa käyttää vain sellainen toimisto, jonka omistaa asianajaja. Julkisuudessa ja kansalaiskeskustelussa termit "lakimies" ja "asianajaja" sekoittuvat usein toisiinsa. Lyhyesti sanoen kaikki asianajajat ovat lakimiehiä, mutta kaikki lakimiehet eivät ole asianajajia (Suomen Asianajajaliiton jäseniä).


title: Suomen Asianajajaliitto

text: Suomessa oli vuoden 2013 lopussa noin 800 asianajotoimistoa ja niissä työskenteli noin 2 000 asianajajaa (luvussa on mukana noin sata julkista oikeusavustajaa, jotka ovat Suomen Asianajajaliiton jäseniä) ja noin 600 avustavaa lakimiestä. Noin puolet asianajajista ja asianajotoimistojen palveluksessa olevista avustavista lakimiehistä työskentelee pääkaupunkiseudulla. Asianajajista naisia on 28 prosenttia.


title: Suomen Asianajajaliitto

text: Asianajajaliitto vastaa asianajajien ja oikeusavustajien ammatillisesta eli hyvän asianajajatavan valvonnasta yhdessä valtioneuvoston oikeuskanslerin kanssa. Asianajajaliiton jäsenten valvonta erottaa heidän toimintansa muista oikeudellisten palveluiden tarjoajista (lakimiehet, lakiasiantoimistot). Kuka tahansa voi kannella asianajajien, julkisten oikeusavustajien ja luva saaneiden oikeudenkäyntiavustajien asiattomasta toiminnasta Asianajajaliiton yhteydessä toimivalle itsenäiselle valvontalautakunnalle. Valvontamenettely on kantelijalle maksuton.


title: Suomen Asianajajaliitto

text: Myös Suomen Asianajajaliiton hallituksella on velvollisuus valvoa asianajajien toimintaa ja sen tulee puuttua havaitsemiinsa epäkohtiin. Viime kädessä hallitus voi saattaa vireille asianajajaan kohdistuvan valvontamenettelyn. Valvonta-asioiden käsittelystä ja ratkaisemisesta vastaa liiton yhteydessä toimiva lautakunta, johon kuuluu asianajajien lisäksi ammattikunnan ulkopuolisia jäseniä, mm. oikeustieteen professoreja ja tuomareita. Valvontalautakunnan päätöksestä voi menettelyn kohteena oleva asianajaja ja valtioneuvoston oikeuskansleri valittaa Helsingin hovioikeuteen. Asianajajaliitto seuraa aktiivisesti oikeuskehitystä sekä tekee työtä kansalaisten oikeusturvan parantamiseksi. Liitto jättää vuosittain lausuntonsa liki kaikista keskeisistä lainsäädäntöuudistuksista.


title: Suomen Asianajajaliitto

text: Suomen Asianajajaliitto julkaisee kahta lehteä, oikeudellisia artikkeleita sisältävää Defensor Legistä ja Advokaatti-nimistä jäsenlehteä.


title: Suomen Asianajajaliitto

text: Suomen Asianajajaliiton puheenjohtajana toimii Jarkko Ruohola, aiemmin tehtävässä ovat toimineet mm. Risto Sipilä, Mika Ilveskero, Riitta Leppiniemi, Kari Lautjärvi, Matti Manner, Tomas Lindholm, Pekka Sirviö, Pauli Alankoja, Jukka Peltonen, Erkki-Juhani Taipale, Erik Salvén, Kaarlo Ståhlberg ja Lars Hornborg.


title: Robbie Savage

text: Robbie Savage (s. 18. lokakuuta 1974 Wrexham, Wales) on walesilainen jalkapalloilija, pelipaikaltaan keskikenttäpelaaja.


title: Robbie Savage

text: Savage aloitti uransa juniorina Manchester Unitedissa, mistä hän siirtyi Crewen junioriakatemiaan. Heinäkuussa 1997 hän siirtyi Leicesteriin, missä vietti viisi vuotta ja voitti kahdesti Liigacupin. Hän pelasi ensi kerran myös Walesin maajoukkueessa. Leicesterin pudottua Valioliigasta kauden 2001–2002 päätteeksi hän siirtyi Birminghamiin, missä hän pelasi 88 ottelua ja teki 12 maalia. Tammikuussa 2005 Savage siirtyi Blackburniin, jossa hän pelasi kolme vuotta ja tammikuussa 2008 Derby hankki miehen kahden miljoonan euron siirtokorvausta vastaan . Savage lopetti uransa kauden 2010–2011 jälkeen.


title: Robbie Savage

text: Maajoukkueessa Savage toimi pitkän aikaa kapteenina ja oli vähällä johdattaa joukkueen vuoden 2004 EM-kisoihin. John Toshackin vuonna 2004 alkaneella valmentajakaudella Savage ei enää pelannut maajoukkueessa. Hän pelasi kaikkiaan 39 maaottelua ja teki niissä kaksi maalia.


title: Graniittitalo

text: Graniittitalo on Kampissa Helsingin ydinkeskustassa sijaitseva liikerakennus. Se sijaitsee Salomonkadun varrella Tennispalatsin ja hotelli Presidentin välissä. Sen vieressä Salomonkadun toisella puolella on vuonna 2005 avattu Kampin keskus. Talon ovat suunnitelleet Heikki ja Kaija Siren ja se valmistui vuonna 1982. Talossa toimii useita erikoisliikkeitä ja yritysten toimitiloja, mm. Terveystalon toimipiste. Talon kokonaispinta-ala on 26 058 m². Kiinteistön omistaa Ilmarinen ja sitä isännöi Ovenia.


title: Graniittitalo

text: Graniittitalon suurin käyttäjä oli vuosina 1988–2016 Anttilan tavaratalo. Vuonna 2005 Anttila laajeni myös Kampin keskuksen terminaalitasolle, josta oli suora liukuporrasyhteys Graniittitalon puolelle. Kampin Anttila suljettiin lopullisesti 25. syyskuuta 2016 Anttilan konkurssin myötä. 14. lokakuuta 2017 Graniittitalon katutasoon avattiin Lidl-myymälä.


title: Den Harrow

text: Den Harrow on italialainen italodisko/eurodance -musiikkiprojekti, jossa esiintyjänä toimii Stefano Zandri (s. 4. kesäkuuta 1962). Hän oli suosittu 1980-luvulla, jolloin Den Harrow -nimellä tehtiin useita hittejä, kuten "Don't Break My Heart", "Bad Boy", "Catch the Fox" ja "Future Brain". Projektin panivat alulle tuottajat Roberto Turatti ja Miki Chieregato.


title: Den Harrow

text: Stefano Zandri ei kuitenkaan 1980-luvulla itse laulanut omia kappaleitaan, vaan hän oli ainoastaan hahmo, joka huulisynkkasi varsinaisten laulajien äänen. Aluksi Chuck Rolandon ääntä käytettiin kappaleissa "To Meet Me" ja "Taste of Love". Myöhemmin Silver Pozzoli valittiin laulamaan kappale ""Mad Desire"". Suurimman osan kappaleista, mukaan lukien hittibiisin "Don't Break My Heart", lauloi kuitenkin Tom Hooker. Tätä ei kuitenkaan aikoinaan yleisölle kerrottu minkä lisäksi Zandrin valehdeltiin olevan amerikkalaissyntyinen ja sukunimeltään Carry. Ensimmäinen kappale, jolla hän itse lauloi, oli vuonna 1991 julkaistu "Ocean".


title: Den Harrow

text: Stefanon ura alkoi, kun Roberto Turatti, joka tuohon aikaan oli DJ "American Disaster" yökerhossa Milanossa, huomasi hänen kykynsä. Turatti ja Miki Chieregato ryhtyivät hänen tuottajikseen, ja hänestä päätettiin tehdä tähti. Samaan aikaan myös tuleva nimi valittiin, joka oli väännös italian kielen rahaa tarkoittavasta sanasta denaro.


title: Den Harrow

text: 1990-luvulla Turatin ja Chieregaton sijaan Den Harrowille uutta musiikkia tuotti muun muassa Mauro Farina ja aikansa trendejä seuraten musiikki vaihtui italodiskosta eurodanceksi.


title: Termoluminesenssiajoitus

text: Termoluminesenssiajoitus on eräs ajoitusmenetelmä, jolla voidaan määrittää tuhansien – satojen tuhansien vuosien ikäisten esineiden tai aineiden ikä. Menetelmä perustuu kiteisten mineraalien saaman säteilyannoksen mittaamiseen kuumentamalla niitä. Kuumennettaessa ainetta siitä lähtee heikkoa valoa, joka on termoluminesenssia. Termoluminesenssiajoituksella saadaan selville, milloin mineraaleja sisältävä esine (esimerkiksi keramiikkaa) tai aine (esimerkiksi sedimenttiä) on viimeksi kuumennettu.


title: Termoluminesenssiajoitus

text: Kun mineraaleja sisältävää esinettä kuumennetaan yli 550-asteiseksi, se vapauttaa säteilyä, jonka määrä riippuu esineen iästä. Esimerkiksi kvartsissa ja maasälvässä luonnon taustasäteily ja kosminen säteily aiheuttavat joidenkin perustilassa olevien elektronien siirtymisen viritystytiloille. Useimmiten viritystilat purkautuvat pian, mutta joissain tapauksissa elektroni loukkuuntuu hilavirheen takia. Kuumennus purkaa nämä loukkuuntuneet viritystilat, mikä saa esineen hohtamaan heikosti valoa. Tämä valo on termoluminesenssia.


title: Termoluminesenssiajoitus

text: Nuorten esineiden ajoituksessa menetelmä on melko tarkka, mutta vanhojen ajoituksessa hyvin epätarkka. Menetelmä vaatii taustasäteilyn tuntemista. Tämänhetkinen taustasäteily mitataan yleensä kahdella kuumennuksella. Kahden kuumennuksen välillä kertynyt taustasäteily on pohjana iänmääritykselle. On mitä todennäköisintä, että taustasäteily kuitenkin vaihtelee satojen tuhansien vuosien kuluessa kohtalaisen paljon ja lisää menetelmän epätarkkuutta.


title: Adenovirukset

text:
Adenovirukset ovat "Adenoviridae"-heimoon kuuluvia viruksia, jotka elävät sekä ihmisessä että eläimissä. Ne ovat saaneet nimensä kitarisojen eli adenoidien mukaan, joista virus on ensimmäisenä eristetty. Adenovirus on vaipaton DNA-virus, joka on halkaisijaltaan noin 82 nanometriä. Viruksen DNA replikoidaan sen infektoiman solun tumassa, ja proteiinisynteesi tapahtuu solulimassa. Syntetisoidut proteiinit kuljetetaan tumaan, jossa virus kootaan.
Adenovirus kestää happamia ja emäksisiä olosuhteita, joten se säilyy ehjänä ruuansulatuskanavassa, jätevedessä ja uima-altaissa.


title: Adenovirukset

text: Ihmisen adenovirus-perheeseen kuuluu yli 50 erilaista serotyyppiä, jotka voivat aiheuttaa infektioita useissa eri elimissä, kuten keuhkoissa, hengitysteissä, silmissä, virtsarakossa, suolistossa ja maksassa. Adenovirukset voivat aiheuttaa infektioita myös sydämessä.


title: Adenovirukset

text: Adenovirukset aiheuttavat muun muassa lasten nielutulehduksia, flunssaa, silmä- ja hengitysteiden tulehduksia. Noin 5 prosenttia alle nelivuotiaiden lasten hengitystieinfektioista on adenoviruksen aiheuttamia.


title: Adenovirukset

text: Adenovirus aiheuttaa oireina oksentelua, kuumetta, löysää ulostetta ja flunssaa. Elimistön nestetasapaino on kovilla varsinkin pienillä vauvoilla. Adenovirus on melko lailla rotaviruksen kaltainen tauti. Ripulointi saattaa kestää useita viikkoja.


title: Adenovirukset

text: Suomessa varmistettiin 994 adenovirusinfektiota vuonna 2017.


title: Rosso

text: Rosso on Suomessa toimiva, S-ryhmään kuuluva italialaishenkinen perheravintolaketju.


title: Rosso

text: Rossot ovat italialaishenkisiä ruokaravintoloita, jotka palvelevat kaupunkien keskustoissa, yleensä kauppakeskuksessa tai Sokos Hotellissa. Rossoja on yhteensä 28 (tarkistettu 01/2018). Rosso-ketju työllisti vuonna 2011 noin 700 henkilöä.


title: Rosso

text: Rosso Expressissä myydään pizzaa sekä pannupizzaa. Rosso Expressit palvelevat S-ryhmän liikenneasemilla, kauppakeskuksissa sekä Prismoissa ja Sokoksissa muodostaen yleisesti Presson ja Hesburgerin kanssa ravintolamaailman.


title: Rosso

text: Ensimmäinen Rosso avattiin Lahden keskustaan vuonna 1978. 1980-luvun puolessavälissä Rossoja oli kymmenkunta, ja vuonna 1997 yhteensä 46. Rosso-konseptin suunnitteli pitkään HOK:n palveluksessa ollut aviopari Aimo ja Maria Bonden, sanojensa mukaan ”käymättä kertaakaan Italiassa”. Tavoitteena oli madaltaa suomalaisten kynnystä ravintolaruokailuun. 1970-luvun mittaan Suomessa yleistynyt pizza otettiin rennon ravintolaruokailun päätuotteeksi, ja Rosso olikin ensimmäinen valtakunnallinen pizzaa tarjoava ketju. Eteisvahtimestaria tai erillistä viinikassaa ei ollut, mutta järjestyshäiriöt jäivät silti vähäisiksi. Rossosta ei voinut varata pöytää ja se avautui jo kello yhdeksän aamulla. Uutta oli myös lasten leikkinurkkaus, ja henkilökuntaa opastettiin puhuttelemaan lapsia aina ensimmäisenä.


title: Rosso

text: Rosso oli Restelin Martina-ketjun kanssa ensimmäisiä ketjuravintoloita, joissa käytettiin paljon puolivalmisteita: valmiiksi kuorittuja ja esikäsiteltyjä pakasteperunoita, valmiskastikkeita ja valmiiksi leikattua lihaa. Tällä pyrittiin paitsi tarjoamaan yhdenmukaisia annoksia kaikissa ravintoloissa lapsiperheille ja muille tuttua ja turvallista hakeville kohderyhmille, myös työvoimakustannusten säästöön: keittiössä saattoi työskennellä vain yksi ihminen.


title: Rosso

text: Vuonna 1995 Rossoissa otettiin käyttöön raasteita ja patonkia alkupaloiksi tarjoava noutopöytä. Vuonna 2014 raastepöytä vaihtui italialaiseksi antipastopöydäksi. 2010-luvulla Rosson ruokalistalla ovat olleet myös italialaiset risotot.


title: Vinnie Paul

text: Vincent Paul Abbott (11. maaliskuuta 1964 Dallas, Texas – 22. kesäkuuta 2018 Las Vegas, Nevada), joka tunnettiin paremmin taiteilijanimellä Vinnie Paul, oli Pantera-metalliyhtyeen rumpali. Hän perusti Panteran yhdessä veljensä Dimebag Darrellin kanssa vuonna 1981. Pantera hajosi virallisesti vuonna 2003 kun Phil Anselmo ja Rex Brown eivät olleet yhteyksissä muihin yhtyeen jäseniin tauon jälkeen. Tämän jälkeen Paul ja Darrell perustivat Damageplan -yhtyeen joka nauhoitti yhden levyn nimeltä New Found Power. Yhtyeen ura päättyi vuonna 2004, kun Nathan Gale ampui Darrellin kesken Damageplanin esiintymisen Ohiossa.


title: Vinnie Paul

text: Paul oli murtunut veljensä kuolemasta ja piti tauon, kunnes hän palasi kun häntä pyydettiin liittymään Hellyeah-nimiseen yhtyeeseen vuonna 2006, jossa hän soitti kuolemaansa asti. Hellyeah on julkaissut viisi levyä, ensimmäisen vuonna 2007 ja viimeisimmän 2016. Paulilla, Darrelilla ja kantrimuusikko David Allan Coella oli sivuprojekti nimeltä Rebel Meets Rebel jonka nauhoittamat materiaalit julkaistiin albumina vuonna 2006. Paulilla oli myös oma levy-yhtiö nimeltä Big Vin Records.


title: Vinnie Paul

text: Paul menehtyi kesäkuussa 2018 sydänlihasrappeuman aiheuttamaan sydänkohtaukseen kotonaan Las Vegasissa.


title: Vinnie Paul

text: Vinnie Paul tuli tunnetuksi persoonallisesta groovaavasta soittotyylistään, isokokoisista rummuistaan ja nopeista soittosarjoista bassorummuilla. Paul käytti Taman, Remon ja Pearlin rumpuja, sittemmin hän käytti Ddrumeja. Paul ei mikittänyt live-esiintymisissään tomeja, virveliä ja bassorumpuja, vaan hän käytti triggereitä jotka samplaavat äänet, jotka hän oli itse studiossa äänittänyt saadakseen mahdollisimman samankaltaiset äänet rumpuihin kuin levyllä. Symbaaleina hänellä oli Sabianeja.


title: Englannin jalkapallomaajoukkue

text: Englannin jalkapallomaajoukkue edustaa Englantia kansainvälisissä miesten jalkapallokilpailuissa. Sitä hallinnoi Englannin jalkapalloliitto (the FA). Historiallisista syistä Yhdistyneen kuningaskunnan osat kilpailevat omilla joukkueillaan. Britannian maajoukkueista Englanti on kaikkein menestynein. Sen paras saavutus on maailmanmestaruus 1966 MM-kotikisoista. Se on myös voittanut Britannian maajoukkueiden keskinäisen mestaruuden 34 kertaa.


title: Englannin jalkapallomaajoukkue

text: Englannin ensimmäinen maaottelu oli Skotlantia vastaan 30. marraskuuta 1872 Hamilton Crescentillä, Partickissa, Skotlannissa. Ottelu päättyi lukemiin 0–0. Seuraavana vuonna joukkueen kohtaamisessa Kensington Ovalilla Englanti voitti maalein 4–2.


title: Englannin jalkapallomaajoukkue

text: Neljänkymmenen vuoden ajan Englanti pelasi maaotteluita vain Skotlantia, Walesia ja Irlantia vastaan. Vuonna 1908 se teki kiertueen manner-Euroopaan, missä se kohtasi Itävallan, Unkarin ja Böömin. Ensimmäisen tappionsa mannereurooppalaista maajoukkuetta vastaan se kärsi vuonna 1929 hävittyään Madridissa Espanjalle maalein 4–3.


title: Englannin jalkapallomaajoukkue

text: FA liittyi FIFAn jäseneksi vuonna 1906, mutta järjestöjen suhde oli viileä ja brittiläiset jalkapalloliitot erosivat FIFAsta vuonna 1928. Tämän johdosta Englanti ei osallistunut kolmeen ensimmäiseen maailmanmestaruuskisoihin. Marraskuussa 1934 Englanti pelasi ottelun samana vuonna maailmanmestaruuden voittanutta Italiaa vastaan ja voitti kamppailun.


title: Englannin jalkapallomaajoukkue

text: Englanti liittyi uudelleen FIFAan toisen maailmansodan jälkeen. Tuolloin joukkueella oli myös ensimmäistä kertaa manageri, Walter Winterbottom. MM-kisoissa Englanti pelasi ensimmäisen kerran 1950, mutta jäi alkulohkoon hävittyään katastrofaalisesti Yhdysvalloille maalein 1–0. 25. marraskuuta 1953 Englanti hävisi Unkarille Wembleyllä käydyn ottelun 3–6. Englanti ei enää ollut entisaikojensa tasoinen joukkue, ja se epäonnistui myös 1954- ja 1958 MM-kisoissa.


title: Englannin jalkapallomaajoukkue

text: 1960-luvulla Englannissa alkoi uusi nousu takaisin maailman huipulle. 1962 MM-kisoissa se selviytyi puolivälieriin asti, missä hävisi Brasilialle. Samana vuonna Winterbottom erosi ja uudeksi manageriksi tuli joukkueen entinen kapteeni Alf Ramsey tähtäimenään neljän vuoden kuluttua pelatut kotikisat.


title: Englannin jalkapallomaajoukkue

text: 1966 MM-kisoissa Englanti, kapteeninaan Bobby Moore, raivasi tieltään Argentiinan, Portugalin ja loppuottelussa voitti Saksan liittotasavallan. Ottelu päättyi jatkoajan jälkeen lukemiin 4–2. Geoff Hurst teki kolme maalia ja Martin Peters yhden.


title: Englannin jalkapallomaajoukkue

text: Kaksi vuotta myöhemmin, 1968 EM-kisoissa, Englanti saavutti pronssia. Se lähti ennakkosuosikkina myös 1970 MM-kisoihin, missä se kuitenkin putosi puolivälierävaiheessa hävittyään Saksan liittotasavallalle maalein 3–2. Saksa pudotti Englannin puolivälierissä myös kaksi vuotta myöhemmin 1972 EM-kisoissa lukemin 3–1.


title: Englannin jalkapallomaajoukkue

text: 1974 MM-kisoihin Englanti ei selviytynyt lainkaan. Tämän johdosta FA antoi potkut Ramseylle, jonka alaisuudessa Englanti oli pelaamastaan 113 ottelusta voittanut 69 ja pelannut 27 tasapeliä. Joe Mercerin toimittua hetken aikaa väliaikaisena managerina palkattiin Ramseyn seuraajaksi Don Revie. Revien alaisuudessa Englannin otteet eivät huomattavasti parantuneet. 1976 EM-kisoissa taival päättyi alkulohkoon.


title: Englannin jalkapallomaajoukkue

text: Revien jälkeen manageriksi tuli Ron Greenwood, mutta 1978 Englanti jäi toistamiseen peräkkäin ulkopuolelle MM-lopputurnauksesta. Samoihin aikoihin alkoi maajoukkuekannattajien keskuudessa voimakas huliganismin nousu. 1980 EM-kisoissa poliisi joutui turvautumaan kyynelkaasuun. 1982 MM-kisoissa Englanti eteni toiseen lohkovaiheeseen, mutta putosi jatkosta vaikkei hävinnyt otteluakaan. Myös näissä kisoissa uutisoitiin kannattajien väkivaltaisesta käyttäytymisestä.


title: Englannin jalkapallomaajoukkue

text: 1982 manageriksi tuli Bobby Robson. Englanti ei selvinnyt 1984 EM-lopputurnaukseen, ja kaksi vuotta myöhemmin MM-kisat alkoivat heikosti tappiolla Portugalia vastaan ja tasapelillä Marokkoa vastaan ilman kapteeni Bryan Robsonia, joka oli loukkaantunut. Gary Linekerin kolme maalia Puolaa vastaan takasivat kuitenkin paikan jatkokierroksille. Neljännesvälierissä joukkue voitti Paraguayn maalein 3–0 ja eteni puolivälieriin Argentiinaa vastaan. Ottelussa Diego Maradonan nimiin merkittiin kaksi maalia. Ensimmäinen maali syntyi kädellä, ja toinen syntyi, kun Maradonan 50 metrin nousun jälkeen Englannin puolustaja Terry Fenwick potkaisi pallon maalivahdin jalkojen välistä omaan maaliin. Englanti putosi jatkosta.


title: Englannin jalkapallomaajoukkue

text: 1988 Englanti jäi jälleen EM-lopputurnauksessa alkulohkoon, mutta 1990 MM-kisoissa ylsi parhaaseen saavutukseensa sitten vuoden 1966 kotikisojen. Joukkue eteni välieriin saakka, missä kuitenkin maaleihin 1–1 päättyneen varsinaisen peliajan jälkeen putosi Saksan liittotasavaltaa vastaan rangaistuspotkukilpailussa. Turnauksen jälkeen Peter Shilton lopetti maajoukkueuransa ennätyksellisten 125 maaottelun jälkeen.


title: Englannin jalkapallomaajoukkue

text: Robsonia managerina seurasi Graham Taylor. Taylorin alaisuudessa Englanti jäi alkulohkoonsa 1992 EM-kisoissa ja kokonaan 1994 MM-kisoista. Taylor sai potkut vuonna 1993 ja hänen tilalleen tuli Terry Venables. Joukkue pelasi Venablesin alaisuudessa hyvin 1996 EM-kotikisoissa ja eteni välierävaiheeseen saakka. Välierissä Saksaa vastaan ottelu venyi 1–1 päättyneen peliajan jälkeen rangaistuspotkukilpailuun saakka, missä Gareth Southgatetin epäonnistuttua rangaistuspotkussaan Saksa eteni loppuotteluun.


title: Englannin jalkapallomaajoukkue

text: EM-turnauksen jälkeen Venables erosi managerin tehtävistään ja hänen tilalleen tuli Glenn Hoddle. Englanti selviytyi 1998 MM-kisoihin, missä se neljännesvälierässä putosi jatkosta 2–2 päättyneen ottelun rangaistuslaukauskilpailussa. Kisojen jälkeen Hoddle erosi tehtävästään aiheutettuaan kohua lausunnoillaan vammaisista ihmisistä. Hoddlen tilalle tuli entinen maajoukkuekapteeni Kevin Keegan. Joukkue selvisi 2000 EM-kisoihin, missä se ei kuitenkaan edennyt alkulohkovaihetta pitemmälle. Keegan erosi syyskuussa 2000 Englannin hävittyä MM-karsintaottelun Saksaa vastaan Lontoon Wembleyllä.


title: Englannin jalkapallomaajoukkue

text: Vuonna 2001 manageriksi tuli ruotsalainen Sven-Göran Eriksson. Hän johdatti joukkueen 2002 MM-kisoihin, missä se hävisi puolivälierissä Brasilialle 2–1. Englanti voitti oman karsintalohkonsa ja selviytyi 2004 EM-kisoihin, missä se jälleen putosi rangaistuspotkukilpailussa puolivälierävaiheessa, tällä kertaa Portugalia vastaan. Vuonna 2005 Eriksson sai osakseen voimakasta kritiikkiä. Häntä syytettiin kykenemättömyydestä taktisiin muutoksiin, ja joukkueen ailahtelevat otteet, muun muassa MM-karsintaottelussa tappio Pohjois-Irlantia vastaan, kiihdyttivät mielipiteitä häntä vastaan. Englanti kuitenkin selviytyi karsintalohkostaan lopputurnaukseen oman karsintalohkonsa voittajana. Arvostelua ovat lisänneet myös Erikssonin siviilielämän sotkut. Hän ilmoitti eroavansa tehtävästä kesän 2006 MM-lopputurnauksen jälkeen. MM-kisoissa Englannin alkutaival oli hyvä ja se voitti alkulohkonsa. Neljännesvälieräottelussa Englanti kukisti Ecuadorin 1–0 David Beckhamin maalilla. Englannin kisat eivät kuitenkaan enää jatkuneet puolivälieräottelun jälkeen, kun se hävisi Portugalille niin tutulla tyylillä – rangaistuspotkukilpailussa. Ottelun jälkeen Beckham ilmoitti jättävänsä kapteenin tehtävän.


title: Englannin jalkapallomaajoukkue

text: Uudeksi valmentajaksi valittiin Erikssonin apulaisena toiminut Steve McClaren. Vaikka McClarenin debyytti Englannin paidassa alkoi lupaavasti: 4–0 kotivoitto Kreikasta, on luotsi saanut runsaasti kritiikkiä huonosti menneitten EM-karsintaotteluiden takia.


title: Englannin jalkapallomaajoukkue

text: EM-karsinnat lopputurnaukseen 2008 päättyivät Englannin osalta kehnosti. Englanti olisi voinut menettää mahdollisuutensa kisoihin pääsyyn jo viimeistä edellisellä kierroksella 17. marraskuuta 2007, mutta Venäjän hävittyä Israelille 2–1 ratkaisu siirtyi 21. marraskuuta 2007 pelattuun viimeiseen otteluun. Wembleyllä Englannille olisi riittänyt tasapeli Kroatiaa vastaan, mutta maajoukkue hävisikin ottelun 2–3 ja jäi ulos kisakoneesta Venäjän vietyä toisen paikan E-lohkosta Kroatian jälkeen.


title: Englannin jalkapallomaajoukkue

text: FA erotti päävalmentaja Steve McClarenin ja apulaisvalmentaja Terry Venablesin 22. marraskuuta 2007. Joulukuussa 2007 italialainen Fabio Capello nimitettiin maajoukkueen päävalmentajaksi 2010 MM-projektin loppuun saakka. Hänen apuvalmentajikseen tulevat niin ikään italialaiset Franco Baldini ja Italo Galbiati.


title: Englannin jalkapallomaajoukkue

text:
Seuraava pelaajalista on valittu ystävyysotteluun Yhdysvaltoja vastaan 15. marraskuuta 2018 ja Kansojen liigan otteluun Kroatiaa vastaan 18. marraskuuta 2018.
"Ottelut ja maalit on päivitetty 15. marraskuuta 2018 Yhdysvaltoja vastaan pelatun ottelun jälkeen."


title: Englannin jalkapallomaajoukkue

text: Muut viimeisten 12 kuukauden aikana pelattuihin maaotteluihin nimetyt maajoukkueuraansa jatkavat pelaajat:


title: Englannin jalkapallomaajoukkue

text: "* Rangaistuspotkukilpailulla ratkaistut pudotuspelit mukana."


title: Niittyaho

text: Niittyaho on noin 450 asukkaan kylä Muuramessa. Niittyahossa toimii Niittyahon kyläyhdistys ja Niittyahon vanhempainyhdistys.


title: Niittyaho

text: Niittyaho sijaitsee noin viiden kilometrin päässä Muuramesta ja 20 kilometrin päässä Jyväskylästä. Siellä toimii kyläkoulu. Niittyahon Harjun tarjoamia liikuntamahdollisuuksia ovat muun muassa talvella hiihtoladut ja kesällä on lenkkeilypolut. Talvella Niittyahon koulun pihaan jäädytetään luistinrata.


title: Adenooma

text: Adenooma on hyvälaatuinen rauhaskasvain. Niitä voi tulla moniin elimiin, kuten kilpirauhaseen, lisämunuaiseen, aivolisäkkeeseen tai suolistoon.


title: Adenooma

text: Vaikka adenoomat ovat hyvänlaatuisia, ne on joskus tutkittava tai poistettava syöpäepäilyjen vuoksi. Tietyt adenoomat voivat hoitamattomina muuntua pahanlaatuisiksi adenokarsinoomiksi.


title: Maria Kallio

text: Maria Kristiina Kallio on useimmissa Leena Lehtolaisen rikoskirjoissa esiintyvä päähenkilö ja minäkertoja, joka on ammatiltaan poliisi. Maria Kallio -teosten pohjalta on myös tehty tv-sarja Rikospoliisi Maria Kallio, joka sai ensiesityksensä MTV3:lla vuonna 2002.


title: Maria Kallio

text: Kallio on alun perin kotoisin kuvitteellisesta Arpikylän kaivoskaupungista Pohjois-Karjalasta. Arpikylä kuvataan tylsähköksi tuppukyläksi, jonka nimi on Simon & Garfunkelin kappaleesta "Scarborough Fair" tuleva vitsi. Leena Lehtolainen on itse opettajaperheen tytär Outokummun kaivoskaupungista. Kalliolla on kaksi nuorempaa sisarta, Eeva ja Helena. Hänen opettajavanhempansa olivat aina toivoneet itselleen poikalasta, ja sarjassa tuodaan monesti esille, kuinka esikoinen Maria oli lapsuudessaan ottanut perheen "pojan" roolin. Tästä kertoo hänen myöhempi ammatinvalintansakin. Kouluaikana hän selvitti rikoksen, josta syytettiin hänen ystäväänsä Jari "Jaska" Korhosta (kertomus Maria Kallion ensimmäinen tapaus kokoelmassa "Sukkanauhatyttö)."


title: Maria Kallio

text: Kalliolla on aviomiehensä Antti Johannes Sarkelan kanssa lapset Iida ja Taneli. Antilla on kissa Einstein, joka loukaantuu Kalliolle tarkoitetusta pommista kirjassa "Ennen lähtöä" (2000). Einsteinin kuoltua pari hankii kaksi uutta kissaa, Venjaminin ja Jahnukaisen. Antti on tohtoriksi väitellyt matemaatikko ja soittaa harrastuksekseen klassista pianoa sekä purjehtii. Hän on hyvä kokki, jonka respetejä on teoksessa "Maria Kallio -extra." Ida aloittaa taitoluisteluharrastuksen, mutta lopettaa. Taneli jatkaa taitoluistelua mutta siirtyy "Surunpotkussa" pariluisteluun.


title: Maria Kallio

text: Kallio pelasi teini-iässään jalkapalloa ikäistensä poikien kanssa ja soitti punk-yhtyeessä nimeltä Rotanmyrkku. Hän ihastui noin 15-vuotiaana arpikyläläiseen Jarmo "Johnny" Miettiseen.


title: Maria Kallio

text: Nykyisin Kallio soittaa bassoa Kilon poliisien yhtyeessä Jeparit. Hänen suosikkibändejään ovat Rehtorit, Luonteri Surf ja Popeda.


title: Maria Kallio

text: Kallion pitkäaikainen pomo on Jyrki Taskinen, ja kollegoja ovat mm. Pekka Koivu, Ville Puupponen, Petri Puustjärvi, vietnamilaislähtöinen Anu Wang (myöhemmin Wang-Koivu solmittuaan avioliiton Pekka Koivun kanssa), Ursula Honkanen, Pertti Ström, joka tekee itsemurhan kirjassa "Tuulen puolella" (1998), tämän tytär Jenna Ström, Visa Pihko (joka siirtyy Helsingin rikospoliisin tutkimaan talous- ja omaisuusrikosten petosryhmään), talousrikoksia tutkiva Laura Kokko sekä järjestyspoliisi Liisa Rasilainen. Juhani Palo sai surmansa romaanissa "Luminainen" (1996) sattuneessa panttivankidraamassa. Oikeuslääkärinä toimii Raato-Kervinen ja myöhemmin Kirsti Grotenberg. Syyttäjänä on usein Katri Reponen.


title: Maria Kallio

text: Tultuaan ylioppilaaksi Kallio pyrki ja pääsi Tampereelle poliisikouluun, jossa opiskeli samaan aikaan tuleva kollega Pertti Ström. Poliisikouluajasta kertoo kertomus Ruma juttu (kokoelmassa Sukkanauhatyttö).


title: Maria Kallio

text: Kallio työskenteli ensin Helsingin huoltopoliisissa, mutta turhautui, kun työ ei vastannut hänen maailmanparannushaluaan. Kertomuksessa Basisti ("Maria Kallio -extra") Kallio kertoo miehelleen, miten hän nuorena poliisina vastasi järjestyksestä Provinssirockissa kesällä 1998.


title: Maria Kallio

text: 23-vuotiaana Kallio pyrki ja pääsi oikeustieteelliseen tiedekuntaan. Työskennellessään opiskeluaikanaan sijaisena Helsingin rikospoliisissa 28-vuotias Kallio joutui esimiehensä alkoholismin takia tutkimaan ensimmäistä murhaansa, joka tapahtui Vuosaaressa ("Ensimmäinen murhani,1993)." Tuossa yhteydessä hän tapasi uudelleen jo ennestään tuntemansa Antti Sarkealan sekä muita opiskelijakuoron jäseniä, joita epäiltiin erään kuoron jäsenen murhasta.


title: Maria Kallio

text: Kallio suoritti oikeustieteen kandidaatin tutkinnon ja työskenteli teoksessa "Harmin paikka" (1994) asianajotoimistossa Tapiolassa, jossa hän myös asui Antin kanssa tämän vanhempien rivitalossa. Uhrit ja epäillyt olivat Antin ja tämän vanhempien sukulaisia ja tuttavia. Kallio joutui ristiriitaan Espoon poliisissa työskentelevän Pertti Strömin kanssa puolustaessaan Strömin murhaajaksi epäilemää henkilöä.


title: Maria Kallio

text: "Kuparisydämessä" "("1995) Kallio toimi tilapäisesti Arpikylän nimisnaisena. Hän tunsi yhä jonkinasteista kiinnostusta nuoruudenihastustaan Johnnya kohtaan, vaikka hänellä oli jo vakituinen suhde Antti Sarkelan kanssa, joka oli tuolloin väitöksensä jälkeen USA:ssa. Murhan uhreiksi joutui Kallion ystävä Jaska ja tämän sisar. Johnny ja Kallion kouluaikainen paras ystävä Ella kuuluivat epäiltyihin. Teoksen lopussa Kallio sai tarjouksen liittyä Espoon poliisin väkivaltajaokseen sen päällköltä Jyrki Taskiselta, Kalliota oli suositellut virkaan Pertti Ström.


title: Maria Kallio

text: "Luminaisen ("1996) alussa Kallio avioitui Antti Sarkelan kanssa teoksen alussa ja huomasi pian olevansa raskaana. Pari asui vanhassa vuokraomakotitalossa Espoon Henttaalla. Murhan uhri oli naisten kurssikeskusta Nuuksiossa sijaitsevassa kartanossaan pitävä psykoterapeutti ja epäillyt olivat hänen asiakkaitaan.


title: Maria Kallio

text: "Kuolemanspiraalissa" (1997) murhan uhri oli taitoluistelijatyttö, ja Kallion pomon Taskisen taitoluistelua harrastava tytär oli yksi epäillyistä. Taskisen saatua ylennyksen Kallio kilpaili Pertti Strömin kanssa siitä, kumpi valitaan Espoon väkivaltajaoksen johtoon. Kallio valittiin virkaan, mutta jäi äitiyslomalle ja synnytti Iidan teoksen lopussa.


title: Maria Kallio

text: Kertomukset Joulutähdet ja Ruumiin kulttuuria (kokoelmassa "Sukkanauhatyttö)" tapahtuvat äitiysloman aikana. Joulutähdissä Kallio vierailee Arpikylässä ja selvittää Johnnyn pikkutyttären kidnappauksen.


title: Maria Kallio

text: Teoksessa "Tuulen puolella" (2000) Kallio perheineen tutustui Rödskärin saareen purjehdusretkellä äitiyslomansa lopussa. Saarella oli aiemmin kuollut Kallion ex-poikaystävä Lintumies-Harri, ja pian Kallio joutui tutkimaan siellä tapahtunutta uutta kuolemantapausta,


title: Maria Kallio

text: Teoksessa "Ennen lähtöä (2"000) ensimmäinen murhan uhri oli espoolainen vihreitä edustava kaupunginvaltuutettu ja julkihomo. Tutkinnan kuluessa Kallio joutuu ristiriitaan pomonsa Taskisen kanssa. Kirjan lopussa Koivu ja Anu Wang muuttavat yhteen, ja Kallio päätti hankkia toisen lapsen.


title: Maria Kallio

text: Kertomus Sydänverellä (kokoelmassa "Sukkanauhatyttö") tapahtuu äityslomalla ennen Tanelin syntymää.


title: Maria Kallio

text: "Veren vimmassa (2"003) Kallion perhe oli joutunut muuttamaan Kuitinmäkeen kerrostaloon jossa ei viihdy. Kallio saa Anu Wangin tilalle uuden naispoliisin, Ursula Honkasen, joka syyttää Koivua seksuaalisesta ahdistelusta. Murhan uhrina oli urheilutoimittaja, joka kirjoittaa kirjaa maailmankuulusta rallikuskista. Kirjaan liittyy Porkkalan tukikohta-ajan historiaa.


title: Maria Kallio

text: "Rivossa satakielessä" (2005) Antti Sarkela työskenteli osan viikosta töissä Vaasassa ja anoppi auttoi Kalliota lastenhoidossa. Ensimmäisen murhan uhri oli Lulu Nightingale -niminen julkkisprostituoitu joka murhataan maankuulun talk show -miehen ja poliitikko Ilari Länsimiehen prostituutiota käsittelevässä TV-ohjelmassa. Teoksen lopussa Kallio joutui raiskauksen kohteeksi. Hän päätti erota poliisista ja suunnitteli asianajotoimistoa ystävänsä Leenan kanssa.


title: Maria Kallio

text: Suunnitelma kariutui, kun Leena loukkaantui auto-onnettomuudessa. Kallio palkattiin kolmeksi vuodeksi sisäministeriön perheväkivaltaa tutkivaan projektiin. Perhe osti osittain Antin isänperinnöllä vanhan omakotitalon Espoon Nihtisillasta. Kertomus Kuollut lumiukko ("Maria Kallio -extra" ja "Tappajan tyttöystävä") liittyy naapuriperheeseen.


title: Maria Kallio

text: Teoksen "Väärän jäljillä" alussa Kallio komennettiin tutkimaan urheilujohtajan murhaa"." Ystävänsä Leenan kautta Kallio oli jo aiemmin tutustutunut toimittaja Jutta Särkikoskeen, joka oli paljastanut dopingtapauksia.


title: Maria Kallio

text: Projektin jälkeen Kallio opetti Poliisiammattikoulussa mm. perheväkivallan tunnistamista. Oppilaina oli mm. afganistanilaisia naispoliiseja, ja Kallio osallistuu Afghanistanissa uuden poliisikoulun vihkiäisiin. Kallion meilejä Koivulle otsikolla Terveisiä Kabulista samoin kuin Maria Kallon itsearviointilomake Poliisiammattikoulussa on teoksessa "Maria Kallio - extra."


title: Maria Kallio

text: Teoksen "Minne tytöt kadonneet" alussa Kallio joutui Afganistanissa pommiattentaatin kohteeksi ja hänen matkalla tapaamansa sotilas esiintyy kirjassa myöhemminkin. Taskinen houkutteli Kallion takaisin Espoon poliisiin uuden, epätyypillisiä rikoksia tutkivan jaoksen johtoon. Marian alaisina työskentelevät Koivu ja Puupponen. Teoksen nimessä mainitut kadonneet tytöt olivat maahanmuuttajia.


title: Maria Kallio

text: "Rautakolmiossa" (2013) merestä Brändön saaren läheltä löytyy kaksi tuntematonta ruumista. Tärkeä tapahtumapaikka on Enholmin saari, jossa viettää ex-jääkiekkoilija perheineen. Tutkintaan osallistui myös Pertti Strömin poliisiksi valmistunut tytär Jenna Sröm. Puupposen yksityiselämä paljastuu. Kallio on kesäleski, sillä perhe on purjehdusmatkalla.


title: Maria Kallio

text: "Surunpotkun" (2015) alussa Kallion pomo Jyrki Taskinen jää eläkkeelle ja Koivun vanhin lapsi Sennu sairastuu. Murha tapahtuu Tapiolan kirkossa. Tärkeä tapahtumapaikka on RAY:n Casino, jossa Maria käy myös sisartensa kanssa. Kirjalle on antanut parodinen humppa Surunpotkun, jonka on tehnyt Metsätähti-yhtyeelleen Sakari Haukinen, Marian nuoruudenaikainen tuttava Arpikylästä. Kirjan lopussa Kallion epätyypillisiä rikoksia tutkiva jaos lakkautetaan eikä Kallio tiedä, mitä tulevaisuudessa tekee.


title: Maria Kallio

text: "Viattomuuden lopussa" (2017) Kallio selvittää seksuaalirikollisen murhaa. Hänellä on uudet työtoverit: Kristo Pohjola ja Johanna Al-Sharif.


title: Maria Kallio

text: "Turmanluodissa" (2018) Kallion aviomies Antti Sarkela liittyy metsästysseuraan ja jo ensimmäisellä metsästysretkellä tapahtuu epäilyttävä tapaus. Kirja oli saatavana vain Kirjan ja ruusun päivänä 23.4.2018. Sen saivat ilmaiseksi ne, jotka ostivat 15 eurolla muita kirjoja.


title: Maria Kallio

text:
Muihin kirjoissa toistuvasti esiintyviin henkilöihin kuuluvat mm. Kallion nuoremmat sisaret, entiset rakkaudet Johnny Miettinen ja Kristian Ljungberg, Antin äiti, ystävä Leena, Jensenien perhe (homo- ja lesbopari joilla on yhteiset lapset; Kalliota auttaa ammatillisesti terapeutti Eva Jensen), pappi Terhi Pihlaja sekä purjehtija Mikke Sjöberg johon Kallio tuntee vetoa.
Rikospoliisi Maria Kallio on vuonna 2003 valmistunut 13-osainen MTV3:n televisiosarja, jossa Maria Kalliota esittää Minna Haapkylä. Sarja perustuu neljään romaaniin: Kuolemanspiraali, Tuulen puolella, Ennen lähtöä ja Luminainen.
Sillä oli keskimäärin 1,3 miljoonaa katsojaa ensimmäisellä esityskerralla. Sarja esitettiin uusintana kesällä 2009.


title: Maria Kallio

text: TV1:n Kotikatsomossa nähdyssä televisioelokuvassa "Tappava säde" (2002) Maria Kalliota esittää Outi Mäenpää. Dekkarista "Veren vimma" on tehty FST:llä nähty ruotsinkielinen tv-sarja "Gränsfall", joka esitettiin syksyllä 2007 ja pääosaa esitti Birthe Windgren.


title: Maria Kallio

text: Radioteatterin "Kylmä toukokuu" -kuunnelmassa (2002) Mariaa esittää Vuokko Hovatta; 4-osainen kuunnelma perustui dekkareihin "Kuolemanspiraali" ja "Tuulen puolella". Teatterisovitukset on tehty romaaneista "Kuparisydän" (Outokummun Vanha Kaivos; 1997–1998, pääosassa Mira Kivilä) ja "Ennen lähtöä" (Jyväskylän kaupunginteatteri, 2003).


title: Maria Kallio

text: Maria Kallio esiintyy myös RAY:n peliautomaatissa.Maria Kallio -extra. Kevyttä ja valavaa Leena Lehtolaisen komisariosta. Toim. Hannu Harju ja Ismo Loivamaa. Tammi 2013


title: Maria Kallio

text: Dekkarisankarit. Kuka kukin on. BTJ Kirjastopalvelu 2006.


title: Demi (lehti)

text: Demi on suomalainen teini-ikäisille tytöille suunnattu aikakauslehti, joka ilmestyy 11 kertaa vuodessa. Lehteä on julkaistu vuodesta 1998 lähtien. Nykyinen päätoimittaja on Päivi Lehtomurto. Lehden kuukausittainen levikki on noin 48 382 (LT 2016) ja lukijamäärä noin 105 000. Lehteä julkaisee A-lehdet.


title: Demi (lehti)

text: Demin aiheita ovat muun muassa kauneus, muoti, terveys, ihmissuhteet, viihteen ilmiöt, harrastukset ja opiskelu. Esillä ovat myös ajankohtaiset ilmiöt ja tunnetut näyttelijät, laulajat ja urheilijat. Lisäksi jokaisessa numerossa on erilaisia asiantuntijapalstoja, kuten Kysy terveydestä ja Kysy suhteista.


title: Demi (lehti)

text: Demi.fi-verkkosivusto on tytöille suunnattu keskustelupalsta. Sivustolla on noin 160 000 eri viikkokävijää.


title: Demi (lehti)

text: Demi julkaisee myös lukuvuosikalenteria.


title: Osittaisderivaatta

text: Osittaisderivaatta on matematiikassa usean muuttujan funktion derivaatta yhden muuttujansa suhteen annetulla muuttujan arvolla. Osittaisderivaatalla voidaan tutkia, mikä vaikutus yhden muuttujan muutoksella on funktion arvoon varioitavan muuttujan arvon ympäristössä. Sillä on sovelluksia tieteen, tekniikan ja talousteorian aloilla.


title: Osittaisderivaatta

text: Yksinkertaisuuden vuoksi merkitään usean muuttujan funktiota formula_1, jolloin muuttujan "x" suhteen otettua osittaisderivaatta merkitään esimerkiksi


title: Osittaisderivaatta

text: Osittaisderivoinnin symboli on formula_3 ja se esiintyy ensimmäisen kerran vuonna 1770 Nicolas de Condorcet'n kirjoituksissa, missä hän käytti osittaisderivaattaa. Nykymuodossaan olevia osittaisderivaatan merkintöjä käytti ensimmäisenä Adrien-Marie Legendre vuonna 1786. Hän hylkäsi ne myöhemmin, mutta Carl Gustav Jacob Jacobi otti sen uudelleen käyttöönsä vuonna 1841.


title: Osittaisderivaatta

text:
Funktion formula_4 kuvaajaa (x,y,z)- koordinaatistossa (kuva vieressä) esittää yhtälö
Kuvaaja esittää kaksiulotteista pintaa kolmiulotteisessa tilassa ja pinnan jokaiseen pisteeseen voidaan asettaa tangenttisuoria äärettömän moneen suuntaan. Tangentit osoittavat pinnan jyrkkyyden eri suunnissa. Kun määritetään pinnan jyrkkyys x-akselin suunnassa, käytetään siihen tangenttia, joka on yhdensuuntainen xz-tason kanssa. Pinnan jyrkkyys x-akselin suunnassa saadaan selville osittaisderivaatalla muuttujan x suhteen
Jyrkkyys riippuu luonnollisesti vielä paikasta (x,y). Valitaan xy-tason pisteeksi (1,1) ja lasketaan osittaisderivaatta siinä kohdassa
Tangentti sivuaa pintaa formula_8 pisteessä, jossa z-koordinaatti on
eli koordinaattipisteessä (1,1,3). Näin on saatu viereisten kuvaajien mukainen tulos.


title: Osittaisderivaatta

text: Merkitään usean muuttujan arvoja vektoreilla formula_10. Kun myös formula_11, on funktio formula_12 reaaliarvoinen usean muuttujan funktio. Tavallisen reaalifunktion derivaatan tapaan osittaisderivaatta on määritelty erotusosamäärän raja-arvona muuttujan formula_13 suhteen, kun muut muuttujat kohdellaan derivoinnin ajan vakioina.


title: Osittaisderivaatta

text:
Olkoon formula_14 pisteen formula_15 ympäristössä (avoin joukko), jossa funktio formula_16 on määritelty (ehkä lukunottamatta pisteessä formula_15). Funktion formula_18 osittaisderivaatta muuttujan formula_13 suhteen pisteessä formula_20 on määritelty seuraavasti erotusosamäärään raja-arvon avulla:
Raja-arvo määritetään tämän jälkeen normaalisti funktion raja-arvona. Osittaisderivaattaa, joka on saatu vain kerran derivoimalla, kutsutaan myös "ensimmäisen kertaluvun osittaisderivaataksi".


title: Osittaisderivaatta

text: Osittaisderivaattafunktio on usean muuttujan funktiolauseke, jolla voi laskea funktion osittaisderivaatan arvon halutussa pisteessä. Osittaisderivaattafunktio on vastaava käsite kuin derivaattafunktio, mutta siinä derivoidaan lauseke vain yhden muuttujan suhteen muiden muuttujien jäädessä vakion asemaan.


title: Osittaisderivaatta

text: Geometriassa ympyräpohjaisen kartion tilavuus "V" riippuu sen korkeudesta "h" ja pohjan säteestä "r" seuraavasti:


title: Osittaisderivaatta

text:
Se voidaan tulkita kahden muuttujan funktioksi formula_23, jonka osittaisderivaattafunktio muuttujan "r" suhteen on
Tämä kuvaa kartion tilavuuden muutosta pohjan säteen muuttuessa ja korkeuden pysyessä vakiona.


title: Osittaisderivaatta

text:
Osittaisderivaattafunktio, kun derivoidaan muuttujan "h":n suhteen on
joka puolestaan kuvaa kartion tilavuuden muutosta korkeuden muuttuessa ja pohjan säteen pysyessä vakiona.


title: Osittaisderivaatta

text: Kertaluvulla ilmaistaan osittaisderivointien lukumäärää. Kolmannen kertaluvun osittaisderivaatta saadaan osittaisderivoimalla funktio yhden muuttujan suhteen ja tämä derivaatta osittaisderivoidaan jonkun muuttujan suhteen ja tämä toiseen kertaan osittaisderivoitu lauseke osittaisderivoidaan kolmannen kerran yhden muuttujansa suhteen. Valitut muuttujat eivät vaikuta kertalukuun.


title: Osittaisderivaatta

text: "Toisen kertaluvun osittaisderivaatta" voidaan määritellä luonnollisella tavalla derivoimalla useamman muuttujan funktio kahdesti joko saman muuttujan suhteen tai kahden eri muuttujan suhteen. Seuraavassa on muutama esimerkki derivoinnin järjestämiseksi ja osittaisderivaattojen merkitsemisistä. Jos usean muuttujan funktiota merkitään formula_26 (eli formula_27), niin siitä voidaan muodostaa seuraavanlaiset toisen kertaluvun osittaisderivaatat muuttujien "x" ja "y" suhteen:


title: Osittaisderivaatta

text: Merkinnät formula_32 tarkoittavat, että ensin funktio derivoidaan muuttujan "x" suhteen ja derivoitu funktio derivoidaan sitten muuttujan "y" suhteen. Useimmiten osittaisderivaatat formula_33 ovat identtiset, mutta esimerkiksi epäjatkuvuudet voivat rikkoa symmetrisyyden.


title: Osittaisderivaatta

text:
Kun derivoidaan useasti ja eri muuttujien suhteen, syntyy erilaisia osittaisderivaattoja. Esimerkiksi
on viidennen kertaluvun osittaisderivaatta. Jos derivointijärjestyksellä ei ole tällä kertaa merkitystä, voidaan esitys yksinkertaistaa


title: Steven Pinker

text: Steven Arthur Pinker (s. 18. syyskuuta 1954 Montreal, Kanada) on kanadalais-yhdysvaltalainen psykologi, kognitiotieteilijä ja tietokirjailija, joka tunnetaan erityisesti teoksistaan "The Language Instinct" (1994), "How the Mind Works" (1997) ja "The Blank Slate" (2002).


title: Steven Pinker

text: Pinker syntyi englanninkieliseen juutalaisyhteisöön Montrealissa, mutta ryhtyi ateistiksi 13-vuotiaana. Hänen isänsä Harry Pinker oli opiskellut juristiksi, mutta oli kuitenkin aluksi toiminut kulkukauppiaana. Pinkerin äiti Roslyn puolestaan toimi uransa aikana sekä opinto-ohjaajana että lukion vararehtorina.


title: Steven Pinker

text: Pinker työskentelee Yhdysvalloissa MITissä, jossa hän on kognitiivisen neurotieteen osaston johtaja. Hän tutkii aivojen osien tapaa käsitellä ympäristöstä tulevaa informaatiota ja on sitä mieltä, että ympäristön vaikutusta ihmisen käyttäytymiseen on huomattavasti liioiteltu. Hän on omaksunut Noam Chomskyn opin siitä, että ihminen on syntyessään valmiiksi ohjelmoitu oppimaan kielioppiin pohjautuvan kielen.


title: Steven Pinker

text: Hän on myös suosittu luennoitsija ja muistuttaa ulkoisesti rocktähteä.


title: Steven Pinker

text: Steven Pinkerin ja Paul Bloomin artikkeli ”Natural language and natural selection” (1990), jossa he esittivät nykyihmisen oletetun kielielimen kehittyneen normaalin luonnonvalinnan muovaamana, käynnisti nykyisen keskustelun kielen synnystä.


title: Aerobinen

text:
Aerobinen tarkoittaa "happea tarvitsevaa". Sen vastakohta on anaerobinen.
Sanaa käytetään monissa orgaanisia prosesseja kuvaavissa tilanteissa:


title: Juri Ljapkin

text: Juri Jevgenjevitš Ljapkin (, s. 21. tammikuuta 1945 Balašiha, Neuvostoliitto) on venäläinen entinen jääkiekkoilija, pelipaikaltaan puolustaja. Hän pelasi 354 liigaottelua tehden 126 maalia. Ljapkin pelasi 127 maaottelua tehden 18 maalia. Hän pelasi jääkiekkoseuroissa Kladnik ja Spartak Moskova.


title: Herman Antell

text: Herman Frithiof Antell (28. toukokuuta 1847 Vaasa – 6. huhtikuuta 1893 Pariisi) oli suomalainen taiteen keräilijä, jonka kokoelmat, Antellin kokoelmat, ovat Ateneumin taidemuseon perusta. Hän oli suomalaissyntyinen lääketieteen lisensiaatti, joka asui Pariisissa ja tutustui siellä Albert Edelfeltiin ja Ville Vallgreniin. Hän keräsi taiteen lisäksi rahoja ja aseita. Kuollessaan poikamies Antell testamenttasi taidemuseolle paitsi taidekokoelman, myös rahaa kokoelman ylläpitoon. Hän lahjoitti testamentissaan rahaa myös yliopistolle ottoisänsä, kamarineuvos Herman Rosenbergin kunniaksi nimettyyn rahastoon; rahaston turvin yliopiston piti myöntää matka-apurahoja tutkijoille.


title: Antirealismi

text: Antirealismi on filosofian käsite, joka viittaa ontologiassa ja tietoteoriassa todellisuuden tai sitä koskevan tiedon kiistämiseen ja etiikassa käsitykseen, jonka mukaan ei ole olemassa moraalisia tosiasioita.


title: Maria Fjodorovna

text:
Maria Fjodorovna (; 26. marraskuuta 1847 Kööpenhamina – 13. lokakuuta 1928 Kööpenhamina) oli keisari Aleksanteri III:n puoliso ja Suomen suuriruhtinatar, sittemmin leskikeisarinna ja Venäjän viimeisen keisarin Nikolai II:n äiti. Syntyjään hän oli Tanskan prinsessa Dagmar (Marie Sophie Frederikke Dagmar), kuningas Kristian IX:n neljänneksi vanhin lapsi, ja tällä nimellä hänet yleensä tunnetaan Suomessa ja Tanskassa. Prinsessa Dagmarin sisar Alexandra oli Britannian kuninkaan Edvard VII:n puoliso ja tulevan kuninkaan Yrjö V:n äiti.
Ennen avioliittoaan suuriruhtinas Aleksanteri Aleksandrovitšin kanssa prinsessa Dagmar oli ensin kihlautunut tämän vanhemman veljen, silloisen Venäjän kruununperillisen Nikolai Aleksandrovitšin kanssa. Nikolai kuitenkin kuoli tuberkuloosiin 1865 ja viimeisenä toiveenaan pyysi Dagmaria naimaan veljensä, seuraavan kruununperillisen Aleksanterin.


title: Maria Fjodorovna

text:
Avioliittoa varten Dagmar kääntyi luterilaisuudesta ortodoksisuuteen ja otti nimen Maria Fjodorovna (suomeksi käytetty myös nimeä Maria Feodorova). Häät pidettiin Pietarin Talvipalatsissa marraskuussa 1866 ja avioliitosta tuli onnellinen.
Suuriruhtinaspari sai kuusi lasta:


title: Maria Fjodorovna

text: Kruununperillis- ja hallitsija-aikanaan Aleksanteri III perheineen oleskeli usein kesäisin Langinkosken kalastajamajalla Kymijoen suulla, josta sanotaan että se oli tanskalaisesta vaatimattomuudesta pitävän Maria-vaimon suosima paikka, jossa, toisin kuin Venäjällä, paikallinen väestö oli hengeltään skandinaavista.


title: Maria Fjodorovna

text: Aleksanteri III:sta tuli Venäjän keisari isänsä Aleksanteri II:n salamurhan jälkeen 1881. Aleksanteri III kuoli 1894, jolloin valtaistuimelle astui Aleksanterin ja Maria Fjodorovnan vanhin poika Nikolai II. Leskikeisarinna oli tärkeänä neuvonantajana monissa poikansa päätöksissä.


title: Maria Fjodorovna

text: Maria Fjodorovna oli tunnettu Suomen ystävä. Ensimmäisellä venäläistämiskaudella hän yritti saada poikaansa Nikolaita lopettamaan venäläistämistoimet Suomessa ja kutsumaan epäsuositun kenraalikuvernööri Nikolai Bobrikovin takaisin Pietariin. Keisarinna osoitti vieroksuntaansa Venäjän toimia Suomea vastaan myöhemminkin, hänen matkatessaan junalla Suomen kautta takaisin Venäjälle hän antoi soittokunnan soittaa Porilaisten marssin ja Maamme-laulun, joiden esittämisen sen aikainen kenraalikuvernööri Seyn oli kieltänyt.


title: Maria Fjodorovna

text: Kun Venäjän vallankumous alkoi vuonna 1917, Maria Fjodorovna pysyi Venäjällä ja lähti maasta vasta 1919 sisarensa Englannin leskikuningatar Alexandran taivutteluiden jälkeen. Hän pakeni Krimin kautta HMS Marlborough -laivalla, jonka Englannin kuningas Yrjö V oli lähettänyt noutamaan tätiään; matka suuntautui Maltan kautta Lontooseen.


title: Maria Fjodorovna

text: Lontoosta Maria Fjodorovna muutti kuitenkin pian takaisin Tanskaan, jossa hän asettui Kööpenhaminan pohjoispuolelle perheen entiseen kesähuvilaan Hvidøreen. Hän asui Tanskassa kuolemaansa asti, vuoteen 1928.


title: Maria Fjodorovna

text: Vuonna 2005 Tanskan ja Venäjän hallitukset sopivat, että Maria Fjodorovnan ruumis siirretään Tanskan Roskilden tuomiokirkosta Pietariin, jossa hänet haudataan uudelleen Pietari-Paavalin linnoitukseen miehensä Aleksanteri III:n viereen. 26. syyskuuta 2006 Maria Fjodorovnan sarkofagi saapui Kronstadtin laivastoasemalle Tanskan laivaston aluksella, päivälleen 140 vuotta siitä, kun Maria itse saapui Kronstadtiin. Matkalla Tammisaaren saariston Jussarön edustalla 25. syyskuuta 2006 klo 12 miinalaiva Pohjanmaa tervehti ohi purjehtivaa entistä suuriruhtinatarta.


title: Maria Fjodorovna

text: Helsingin Kruunuhaassa sijaiseva Mariankatu ja Helsingissä aiemmin toiminut Marian sairaala on nimetty suuriruhtinatar Maria Fjodorovnan mukaan.


title: Kantilaisuus

text: Kantilaisuudella tarkoitetaan filosofisia näkemyksiä, jotka ovat suoraa rakentuvat Immanuel Kantin filosofian pohjalle. Kantilaisuus voidaan jakaa erilaisiin ryhmiin:


title: Kantilaisuus

text: Kantilaiset suuntaukset yrittivät ratkaista muun muuassa suhdetta olion ja ilmiön välillä sekä monia muita riittämättömäksi koettuja Kantin ajatuskehitelmiä. Osa pyrki säilyttämään Kantin muotoilut sellaisenaan, osa muokkasi ja laajensi tämän filosofiaa. Hegeliläisyyden ajauduttua filosofisiin ja erityistieteellisiin vaikeuksiin syntyi uuskantilaisuus, jossa tehtiin paluu Kantin ajatuksiin.


title: Kantilaisuus

text: Termiä "kantilaisuus" voidaan käyttää edelleen nykyfilosofiassa kuvaamaan tiettyjä mielenfilosofisia, tietoteorisia ja eettisiä näkemyksiä. Etiikassa kantilaisuus on velvollisuusetiikan pääsuunta.


title: 7z

text: 7Z on tiedonpakkausformaatti, joka tukee muutamia erilaisia pakkausalgoritmeja. 7Z luotiin alun perin 7-Zip-pakkausohjelmaa varten. 7Z on rekisteröity vapaalla GNU LGPL -lisenssillä. 7Z:n liittyvä tiedostopääte on .7z.


title: Boris Aleksandrov (jääkiekkoilija)

text:
Boris Viktorovitš Aleksandrov (, 13. marraskuuta 1955 – 31. heinäkuuta 2002) oli neuvostoliittolainen jääkiekkoilija ja kazakstanilainen maajoukkuevalmentaja.
Pelipaikaltaan hän oli oikea laitahyökkääjä. Aleksandrov menehtyi auto-onnettomuudessa Moskovassa ollessaan 46-vuotias.


title: Boris Aleksandrov (jääkiekkoilija)

text: Aleksandrov pelasi vuodesta 1972 lähtien useissa eri Venäjän liigan seuroissa aina uransa loppumiseen vuoteen 1996 asti. Neuvostoliiton hajoamisen jälkeen Aleksandrov pelasi Kazakstanin maajoukkueessa.


title: Aleksandr Aleksandrovitš Romanov

text: Aleksandr Aleksandrovitš Romanov () oli suuriruhtinas, Venäjän kruununperillisen Aleksandr Aleksandrovitšin (tuleva keisari Aleksanteri III) ja Maria Fjodorovnan lapsi. Aleksandr syntyi 7. kesäkuuta 1869 ja kuoli aivokalvontulehdukseen 2. toukokuuta 1870. Aleksandrin isoveli oli tuleva keisari Nikolai II.


title: Sinfonia nro 6 (Tšaikovski)

text: Pjotr Tšaikovskin sinfonia nro 6 h-molli op. 74 sävellettiin vuonna 1893. Teos tunnetaan myös lisänimellä "Pateettinen sinfonia". Tšaikovski kuoli yhdeksän päivää teoksen ensiesityksen jälkeen. Teosta pidetään Tšaikovskin suurimpana sinfoniana, ja se luetaan ylipäänsä orkesterimusiikin suosituimpien teosten joukkoon.


title: Sinfonia nro 6 (Tšaikovski)

text: Kutsumanimen "pateettinen" sinfonialle antoi säveltäjän veli Modest Tšaikovski. Säveltäjä itse ei pitänyt siitä, mutta kustantaja päätti säilyttää nimen. Teosta sanotaan usein Tšaikovskin itsemurhaviestiksi. Tšaikovskin mukaan teos on ohjelmamusiikkia — eli teoksen kukin osa tarkoittaa jotain konkreettista –, mutta hän ei kertonut eri osien merkitystä.


title: Sinfonia nro 6 (Tšaikovski)

text: Teos perustuu vahvoihin melodioihin. Noin 18 minuuttia pitkä ensimmäinen osa alkaa varovasti. Hyvin rauhallinen pääteema seuraa muutamien minuuttien kuluttua. Osan keskivaiheilla on voimakas, "myrskyisä" taite, jossa palataan alun teemaan. Sen jälkeen pääteema seuraa uudestaan. Lopussa on vielä coda, jossa on uutta, rauhallista melodiaa jatkoksi pääteemalle. Teoksen toinen kohta on 5/4-tahtilajiin sävelletty valssimainen, leppoisa osio. Kolmas osa taas on tyyliltään hyvin marssimainen. Viimeinen osa on mollissa kulkeva kaihoisa adagio, joka päättyy hiljentyen.


title: Georgi Aleksandrovitš Romanov

text: Georgi Aleksandrovitš Romanov (; 6. toukokuuta 1871 Tsarskoje Selo, Venäjä – 10. heinäkuuta 1899 Boržomi, Venäjä) oli Venäjän keisarin Aleksanteri III:n kolmas poika.


title: Georgi Aleksandrovitš Romanov

text: Georgin veljet olivat Nikolai II (s. 1868), alle yksivuotiaana kuollut Aleksanteri Aleksandrovitš Romanov (s. 1869) ja Mikael Aleksandrovitš (s. 1878). Georgin syntyessä hänen isoisänsä oli Venäjän keisari Aleksanteri II – Georgi oli kruununperimysjärjestyksessä kolmantena isänsä ja veljensä Nikolain jälkeen.


title: Georgi Aleksandrovitš Romanov

text: Vauvaikäisenä Georgi oli terveempi kuin veljensä Nikolai, mutta 6–7-vuotiaana Georgi sairasteli usein, ja häntä vaivasi myös astma. Vuonna 1891 Georgi oli veljensä Nikolain mukana Aasian kiertomatkalla, mutta joutui sairauden takia palamaan Venäjälle.


title: Georgi Aleksandrovitš Romanov

text: Marraskuussa 1894, Aleksanteri III:n kuoltua, Nikolaista tuli uusi keisari. Georgi oli kruununperillinen, koska Nikolai ei ollut vielä naimisissa.


title: Georgi Aleksandrovitš Romanov

text: Georgin terveydentila heikkeni. Hän sairasti 1890-luvun alussa tuberkuloosia ja matkusti Bordžomin kylpylään. Terveydentilansa takia Georgi ei voinut matkustaa Pietariin veljensä Nikolain lasten Olgan ja Tatjanan ristiäisiin. Kun Nikolain kolmas lapsi Maria syntyi kesällä 1899, Georgi kirjoitti viimeisen kerran veljelleen kertoen olevansa hyvin surullinen, ettei ollut koskaan tavannut veljentyttäriään.


title: Georgi Aleksandrovitš Romanov

text: Georgi kuoli 9. elokuuta vuonna 1899. Georgin kuolema oli Nikolaille suuri järkytys, koska veljekset olivat olleet aina läheisiä ja olivat lapsena olleet leikkitovereita. Georgi osasi kertoa vitsejä, joista parhaimmat Nikolai oli kirjoittanut muistiin – Nikolai säilytti vitsit laatikossa aina Jekaterinburgin teloitukseen asti. Monta vuotta Georgin kuoleman jälkeen Nikolailla oli tapana lukea Georgin vitsejä aina kun häntä suretti. Georgin kuoleman jälkeen veli Mikael Aleksandrovitšista tuli kruununperillinen, kunnes Nikolaille syntyi poika, Aleksei vuonna 1904.


title: Vladimír Růžička

text: Vladimír Růžička (s. 6. kesäkuuta 1963 Most, Tšekkoslovakia) on tšekkiläinen entinen jääkiekkoilija, pelipaikaltaan hyökkääjä. Růžička oli Tšekkoslovakian maajoukkueen parhaimpia pelaajia 1980- ja 1990-luvuilla.


title: Vladimír Růžička

text: Päävalmentajana Růžička voitti Tšekin maajoukkueessa MM-kultaa Saksassa 2010.Ruzicka on pelannut 233 NHL-ottelua tehden 82 maalia ja 85 maalisyöttöä.


title: Bergenin rata

text: Bergenin rata (norjaksi "Bergensbanen") on 493 kilometrin pituinen rautatieliikenneyhteys Norjassa välillä Oslo–Bergen.


title: Bergenin rata

text: Radan rakentaminen alkoi Bergenistä vuonna 1883. Se vihittiin käyttöön kuningas Haakon VII:n johdolla Vossin asemalla 27. marraskuuta 1909. Toinen pääteasema Oslo oli tällöin vielä nimeltään Kristiania. Bergenin rata on Euroopan korkeimmalla kulkeva kahden merkittävän kaupungin välinen runkoratayhteys: sen korkein kohta Taugevandissa on 1 300 metriä merenpinnan yläpuolella.


title: Bergenin rata

text: Asemista korkeimmalla sijaitsee Finse. Se on 1 222 metriä merenpinnan yläpuolella ja Pohjoismaiden korkeimmalla sijaitseva rautatieasema. Radan korkein kohta on käytöstä poistuneella vanhalla osuudella, nykyään korkein kohta on Finsen lähelle rakennetussa uudessa tunnelissa 1 237 metriä merenpinnasta. Radan rakenteisiin kuuluu 182 tunnelia, joiden yhteispituus on 73 kilometriä.


title: Bergenin rata

text: Nykyisin matka taittuu nopeimmillaan kuudessa ja puolessa tunnissa. Koko Bergenin rata sähköistettiin vuonna 1964. Rataa on yleisesti pidetty maisemiltaan maailman kauneimpiin kuuluvana rautatieyhteytenä.


title: Bergenin rata

text: Bergenin radan varrelta Myrdalin rautatieasemalta laskee 20 kilometrin pituinen maisemarata Flåmsbana alas tuntureilta Aurland-vuonolle Flåmiin.


title: Karkauskuukausi

text: Karkauskuukausi oli vanhassa roomalaisessa kalenterissa ylimääräinen kuukausi, joka liitettiin noin joka kolmannen vuoden loppuun. Karkauskuukaudettomina vuosina vuoden viimeinen kuukausi oli helmikuu, joka karkauskuukaudellisina vuosina lyhennettiin 23-päiväiseksi.


title: Karkauskuukausi

text: Karkauskuukauden lisäämisestä vuoteen päättivät paikalliset johtajat. Ajanlasku meni sekaisin, kun he eivät muistaneet julistaa karkauskuukausia oikeisiin vuosiin ja lisäsivät niitä vääriin vuosiin. Näin vuodenajat joutuivat vääriin vuoden kohtiin.


title: Karkauskuukausi

text: Karkauskuukaudet jäivät historiaan Julius Caesarin 40-luvulla eaa. järjestämässä kalenteriuudistuksessa. Caesar lisäsi vuoteen 46 eaa. kolme karkauskuukautta, jotta vuodenajat saatiin oikeisiin kohtiin. Tämän jälkeen siirryttiin juliaaniseen kalenteriin, jossa käytettiin karkauspäiviä eikä karkauskuukausia.


title: Tukivoima

text: Tukivoima on voima, jolla kuvataan kiinteiden kappaleiden välistä mekaanista vuorovaikutusta. Tukivoima on suuntautunut kohtisuorasti kontaktipinnan suhteen ja se estää kappaleita työntymästä toistensa sisään. Esimerkiksi pöydällä olevaan kirjaan vaikuttaa pöydän tukivoima, joka kumoaa painovoiman vaikutuksen, eikä kirja putoa.


title: Mollu Heino

text: Mollu Heino (Marjo Heino tai ent. Marjo Heino-Fihlman, s. 3. marraskuuta 1967 Tampere) on Luvialla, Eurajoella asuva ja työskentelevä taidemaalari ja kuvataiteilija.


title: Mollu Heino

text:
Heino on toiminut kuvataiteen läänintaiteilijana Satakunnan taidetoimikunnassa vuodet 2002-2006 ja toimii manageroinnin läänintaiteilijana Taiteen edistämiskeskuksessa, Porin pisteessä 2014-2016. Vuonna 2002 hän sai taidetoimikunnan ja Lönnströmin taidemuseon Vuoden nuori satakuntalainen kuvataiteilija -näyttelystipendin.
Heino on opiskellut sekä Kuvataideakatemiassa että Taideteollisessa korkeakoulussa.


title: Mollu Heino

text: Mollu Heinon teokset ovat usein viitteellisiä maisemia, hämäriä ja autioita näkymiä, joissa paikasta on jäljellä vihjeitä horisontista tai heijastumista. Sarjallisissa maalauksissa maiseman tila ja aika muuntuvat.


title: Sopimusetiikka

text: Sopimusetiikalla tarkoitetaan yhteisössä vallitsevia oikeuksia, jotka ajatellaan tulevan vahvistetuksi kuvitteellisella, yleensä sanattomalla sopimuksella. Teko on oikein, jos se on kyseisen sopimuksen mukainen, ja sen voi ajatella vallitsevan yhteisössä vapaasti ja järkevästi harkitsevien ihmisten solmimina.


title: Sopimusetiikka

text: Tunnetuimpia yhteiskuntafilosofeja ovat 1600–1700-lukujen vaihteessa eläneet Thomas Hobbes ja John Locke. Heidän ajatuksensa olivat merkittäviä valistuksen aikana ja johtivat osakseen Ranskan suuren vallankumouksen syntymiseen. Kansa oli erittäin tyytymätön hallitsijan hirmuvaltaan ja näinä aikoina syntyneet yhteiskuntafilosofiset tekstit pyrkivät usein selkeästi joko puolustamaan tai vastustamaan silloista hallintojärjestelmää.


title: Sopimusetiikka

text: Yhteiskuntafilosofia kuitenkin linkittyy erittäin tiiviisti myös etiikkaan, koska usein teorioiden takana on ajatus ihmisen pohjimmaisesta luonteesta. Näiden kahden filosofian osa-alueen väliin on siis vaikeaa vetää selkeää rajaa.


title: Sopimusetiikka

text: Hobbesille ihminen oli auttamattoman itsekäs olio, joka ilman lakeja tai muita määräyksiä haalisi itselleen kaiken mahdollisen ja sortaisi muita häikäilemättä aina kun pystyisi. Tällaista kuviteltua ns. ihmiskunnan alkuasetelmaa, jossa valtiota ei ollut vielä perustettu vaan ihmiset elivät luonnonvaraisina muiden eläinten tavoin, kutsutaan luonnontilaksi. Hobbesin mukaan elämä luonnontilassa on kurja ja lyhyt. Siellä vallitsee "kaikkien sota kaikkia vastaan", koska ihmisillä ei ole elämässään muuta tavoitetta kuin säilyä hengissä. Puolustamme kehoamme kaikin keinoin - tappamalla sitten vaikkapa muut, jos elämämme sitä edellyttää. Hengissäpysyminen on tällöin auttamatta erittäin epävarmaa. Edes voimakkain ei voi selvitä, koska muut saattavat voittaa hänet oveluudella.


title: Sopimusetiikka

text: Ainoa keino päästä irti luonnontilasta on Hobbesin mukaan solmia yhteiskuntasopimus (mikä käytännössä tarkoittaa valtion perustamista ja lakien asettamista). Koska ihminen on itsekäs ja kavala, toimivaa yhteiskuntaa ei synny niin kauan kuin ihmiset saavat itse kontrolloida elämäänsä. Siksi valtio tarvitsee johtoonsa "suvereenin" eli ehdottoman yksinvaltiaan, jolle kansalaiset luovuttavat kaikki oikeutensa. Tämä hallitsija saa, ja hänen tuleekin, pakottaa ihmiset sopuisaan yhteiseloon, vaikka sitten miekoin, koska muuten rauhaa ei saada aikaiseksi.


title: Sopimusetiikka

text: Vallankumous on aina negatiivinen asia, koska silloin ollaan jälleen vaarassa lipsua takaisin luonnontilaan. Tällainen toimi on kuitenkin sallittu, jos suurin osa kansasta kokee, ettei suvereeni ole hoitanut tehtäviään tai on käyttänyt valtaa itsekkäästi. Näin saadaan valittua uusi, parempi hallitsija, jonka tahtoon tulee taas alistua.


title: Sopimusetiikka

text: Yhteiskuntasopimus on siis ainut syy siihen, miksi ihmiset toimivat moraalisesti. Heidät on pakotettu siihen.


title: Sopimusetiikka

text: Locken mukaan ihminen on samoin itsekäs, mutta ymmärtää hänen mukaansa silti oikeudenmukaisuuden periaatteen ja pystyy kokemaan empatiaa. Elo luonnontilassa toimii siis moitteetta kunnes joku hairahtaa rikokseen. Luonnontilan ongelma piileekin tuomiovallassa. Koska yhteistä tuomioistuinta ei ole, rangaistuksissa saatetaan syyllistyä ylilyönteihin uhrin omaisten vaatiessa kohtuuttomia rangaistuksia. Siksi ihmiset solmivat yhteiskuntasopimuksen.


title: Ykspihlaja

text: Ykspihlaja () on vanha Kokkolan työläiskaupunginosa. Siellä sijaitsee mm. Kokkolan satama, joka kuuluu Pohjoismaiden suurimpiin.


title: Ykspihlaja

text: Ykspihlajassa toimii myös Suomen aktiivisimpiin kuuluva harrastajateatteri, Ykspihlajan Työväen Näyttämö. Teatterin näyttämönä toimii Ykspihlajan työväentalo, joka on toiminut mm. sotasairaalana. Ykspihlajassa on myös arkkitehti Aarne Nuortilan suunnittelema kirkko.


title: Ykspihlaja

text:
Ykspihlaja on nykyisin omakotitaloaluetta. Takavuosina puhuttiin ”Pihlajan jengistä”, jolla oli oma maineensa.
Aikoinaan Ykspihlajan pääkadun Satamakadun varrella on ollut lukuisia baareja, kauppoja ja puoteja. Sittemmin, kun laivalastien purkaminen ja lastaus ovat nykyaikana nopeutuneet, palvelut Satamakadulla ovat vähentyneet.


title: Ykspihlaja

text: Ykspihlajassa sijaitsee myös merkittävä teollisuusalue, jolla sijaitsee Bolidenin sinkkitehdas ja rikkihappotehdas, Cabb, Yara, Tetra, ja OMG Kokkola Chemicals Oy. Tehdasalueesta suuren osan rakensi aikoinaan valtionyhtiö Kemira (Rikkihappo Oy), mutta tehtaan osia myytiin myöhemmin eri yhtiöille. Sama koski Outokummun metallurgista tehdasta. Nämä yritykset työllistävät yhteensä noin 1 000 henkilöä.


title: Ykspihlaja

text: Tehdasalueen koillispuolella on entinen Puolustusvoimien Kokkolan räjähdevarikko, joka lakkautettiin 2000-luvun puolivälissä ja on nykyisin Lentosotakoulun ostaneen sijoitusyhtiön omistuksessa. Ykspihlajan Reima on perinteikäs urheiluseura Ykspihlajasta. Seura pelaa jalkapallossa miesten kolmosta.


title: Ksenia Aleksandrovna Romanova

text: Ksenia (Ksenija) Aleksandrovna Romanova (; 6. huhtikuuta 1875 Pietari – 20. huhtikuuta 1960 Lontoo) oli suuriruhtinatar, Venäjän keisarin Aleksanteri III:n ja tämän puolison Maria Fjodorovnan tytär. Hän oli keisari Nikolai II:n nuorempi sisar.


title: Ksenia Aleksandrovna Romanova

text: Suuriruhtinatar Ksenia syntyi Anitškovin palatsissa Pietarissa. Hänen isänsä Aleksanteri III oli keisari Aleksanteri II:n ja tämän puolison Maria Aleksandrovnan poika. Ksenian äiti Maria Fjodorovna oli Tanskan kuninkaan Kristian IX:n tytär. Ksenian ja hänen isoisänsä Aleksanteri II:n suhteet olivat hyvin läheiset.


title: Ksenia Aleksandrovna Romanova

text: Ksenialla oli kolme vanhempaa sisarusta: Nikolai Aleksandrovitš, Aleksandr Aleksandrovitš ja Georgi Aleksandrovitš. Myöhemmin perheeseen syntyi vielä kaksi lasta: Mihail Aleksandrovitš (1878) ja Olga Aleksandrovna (1882).


title: Ksenia Aleksandrovna Romanova

text: Helmikuussa vuonna 1880 joukko nihilistiaktivisteja räjäytti pommin Talvipalatsin ruokasalissa. Pommi tuhosi lähes koko huoneen. Kukaan ei loukkaantunut. Ksenian isä muutti perheineen Jelaginin palatsiin Mistulansaarelle.


title: Ksenia Aleksandrovna Romanova

text: Ksenian oli kuusivuotias, kun Aleksanteri II sai 13. maaliskuuta 1881 surmansa pommi-iskussa, jonka takana olivat narodnikkiterroristit. Ksenian isästä tuli uusi keisari, ja perhe muutti turvallisuutensa takia Hatsinan palatsiin, joka sijaitsee 48 kilometrin päässä Pietarista. Hatsinassa oli asunut myös Aleksanteri I:n isä keisari Paavali I.


title: Ksenia Aleksandrovna Romanova

text: Muiden sisarustensa tavoin Ksenia sai hyvän koulutuksen yksityisopettajien oppilaana. Ksenia oli hyvin kielitaitoinen. Äidinkielensä venäjän lisäksi hän puhui sujuvasti englantia, ranskaa ja saksaa. Ksenia vietti perheensä kanssa suuren osan lomista äitinsä kotimaassa Tanskassa sekä risteilyillä Suomen rannikolla, etenkin Aleksanteri III:n kalamajalla Langinkoskella, joka valmistui vuonna 1889 Kymijoen rantaan Kotkaan.


title: Ksenia Aleksandrovna Romanova

text: Ksenia meni naimisiin 6. elokuuta 1894 Pietarhovissa serkkunsa suuriruhtinas Aleksandr Mihailovitš Romanovin kanssa. Aleksandr oli hänen lapsuudenystävänsä, jonka kanssa hän oli leikkinyt jo 1880-luvulla. Ksenia ja Aleksandr tekivät häämatkan Ropsun palatsiin sekä Krimille Ai-Todoriin, jossa oli Aleksanteri III:n kesäasunto. Häämatkan aikana keisari kuoli 1. marraskuuta 1894. Isänsä kuoleman jälkeen uudeksi keisariksi tuli Ksenian veli Nikolai, jonka kruunajaiset pidettiin 26. toukokuuta 1896.


title: Ksenia Aleksandrovna Romanova

text: Ksenia ja Aleksandr viettivät vuoden 1906 jälkeen pitkiä aikoja Ranskan Rivieralla, koska Aleksandr oli riidoissa Nikolai II:n kanssa tämän poliittisten päätösten vuoksi.


title: Ksenia Aleksandrovna Romanova

text: Ksenia ja Aleksandr saivat seitsemän lasta, yhden tyttären ja kuusi poikaa:


title: Ksenia Aleksandrovna Romanova

text: Vuonna 1913 Ksenian ja Aleksandrin tytär Irina kihlautui ruhtinas Feliks Jusupovin kanssa. Jusupovit olivat tuolloin yksi Venäjän vaikutusvaltaisimmista ja varakkaimmista perheistä. Ksenia vastusti avioliittoa, koska Feliksillä oli seurapiireissä kyseenalainen maine. Ksenia hyväksyi avioliiton luultavasti äitinsä painostuksesta. Irina ja Feliks menivät naimisiin 9. helmikuuta 1914.


title: Ksenia Aleksandrovna Romanova

text: Ksenian ja Aleksandrin avioliitto ei kestänyt kauan. Ksenian odottaessa nuorinta lastaan Vasilia Aleksandrilla oli suhde Maria Ivanovna -nimiseen naiseen lomalla Biarritzissa vuonna 1907. Ksenialla oli myös suhde englantilaiseen Fane-nimiseen mieheen. Kun avioliitto alkoi säröillä, he muuttivat erilleen. Vallankumouksen aikana Aleksandr palasi kuitenkin vaimonsa luokse ja molemmat lähtivät yhdessä maasta, vaikka he olivat virallisesti eronneet.


title: Ksenia Aleksandrovna Romanova

text: Ensimmäisen maailmansodan sytyttyä Ksenia ja tämän äiti olivat ulkomailla. Ksenia oli Ranskassa ja Maria Fjodorovna Lontoossa. He lähtivät sodan aattona Calaisista yksityisellä junalla Saksan läpi takaisin Venäjälle. He luottivat siihen, että Saksan keisari Vilhelm II sallisi heidän läpikulkunsa. Berliinissä he kuulivat, että Jusupovit olivat kaupungissa. Leskikeisarinna Maria vaati, että he matkustaisivat samalla junalla. Berliinistä ei kuitenkaan päässyt Venäjälle, koska joukkoja oli siirretty rajalle. He matkustivat Tanskan kautta Suomeen ja sieltä edelleen Pietariin.


title: Ksenia Aleksandrovna Romanova

text: Ksenia ja Aleksandr asuivat Jelaginin palatsissa, kunnes Ksenia meni sairaalaan auttamaan sodassa haavoittuneita. Myöhemmin Ksenia palasi takaisin Jelaginin palatsiin. Helmikuussa 1916 Ksenia matkusti sairaan äitinsä ja sisarensa Olgan kanssa Kiovaan. Olga meni naimisiin marraskuussa 1916 kapteeni Nikolai Kulikovskin kanssa. Sodan aikana Ksenia ei luottanut veljensä sotilaallisiin päätöksiin.


title: Ksenia Aleksandrovna Romanova

text: Ksenia muutti perheineen Krimille Ai-Todoriin, jossa hän kuuli, että Jusupov oli ampunut Rasputinin. Leskikeisarinna ilmoitti, ettei hän enää palaisi Kiovasta Pietariin. 19. helmikuuta 1917 Ksenia palasi Pietariin ja otti jotakin henkilökohtaisia tavaroita mukaansa. Maaliskuun 25. päivänä hän lähti takaisin Ai-Todoriin.


title: Ksenia Aleksandrovna Romanova

text:
Ksenia saapui Ai-Todoriin, jonne hänen äitinsä Maria, puolisonsa Aleksandr ja siskonsa Olga olivat saapuneet 28. maaliskuuta 1917. Marraskuun lopulla Ksenia kirjoitti veljelleen Nikolaille
Tobolskiin Siperiaan. Tämä oli hänen viimeinen kirjeensä veljelleen ennen kuin tämä ammuttiin.


title: Ksenia Aleksandrovna Romanova

text: Ollessaan Krimillä vuonna 1918 Ksenia kuuli, että bolševikit olivat tappaneet Nikolai II:n ja tämän perheen. Kuultuaan, että puna-armeija lähestyy Krimiä, Ksenia pakeni äitinsä, puolisonsa ja sisarensa kanssa brittiläisellä sotalaivalla HMS Marlborough’lla, jonka leskikeisarinnan sisaren poika, kuningas Yrjö V oli lähettänyt hakemaan heitä. HMS Marlborough toi heidät Mustanmeren yli Maltalle ja sieltä edelleen Englantiin.


title: Ksenia Aleksandrovna Romanova

text: Olga muutti äitinsä kanssa Tanskaan. Ksenia kävi usein äitinsä luona Tanskassa, jossa hän asui Kööpenhaminan lähellä. Lokakuussa 1928 Ksenian äiti sairastui vakavasti. Molemmat tyttäret olivat läsnä leskikeisarinnan kuollessa.


title: Ksenia Aleksandrovna Romanova

text: 17. toukokuuta 1920 Ksenia vaati sisarensa Olgan kanssa veljensä Nikolain Englannin kiinteistöjä. Ksenian puoliso Aleksandr oli tuolloin asettunut Pariisin. Vuoteen 1925 saakka Ksenian taloudellinen tilanne oli epätoivoinen. Yrjö V salli hänet muuttaa Frogmoren kiinteistöön Windsorin Parkiin.


title: Ksenia Aleksandrovna Romanova

text: Vuonna 1925 Ksenia ja Olga matkustivat Berliiniin tunnistamaan naista, joka väitti olevansa hänen veljensä Nikolai II:n tytär Anastasia. Olga oli hyvin läheinen veljensä lasten kanssa, joten Olga tunnisti Anna Andersonin helposti eri ihmiseksi.


title: Ksenia Aleksandrovna Romanova

text: Ksenia ja Olga saivat pientä eläkettä Englannin hovista. Vuonna 1928 oli kulunut 10 vuotta hänen veljensä Nikolain murhasta. Ksenia toivoi saavansa itselleen Kotkasta Langinkosken kartanon. Suomen valtio oli kuitenkin ottanut kartanon haltuunsa eikä suostunut luovuttamaan sitä yksityiseen käyttöön. Ksenia vaati itselleen myös keisarin omaisuuteen kuulunutta Halilan keuhkotautiparantolaa Uudellakirkolla Karjalankannaksella. Oikeusjuttu Halilan omistuksesta jatkui viisi vuotta, kunnes Suomen valtio suostui maksamaan Ksenialle korvauksia 15 000 puntaa.


title: Ksenia Aleksandrovna Romanova

text: Äitinsä kuoleman jälkeen Ksenia ja Olga myivät Kööpenhaminan kiinteistönsä sekä leskikeisarinnan koruja. Leskikeisarinnan kuoleman jälkeen Ksenia sai kirjeen Gleb Botkinilta, jonka isä Jevgeni oli Nikolai II:n henkilökohtainen lääkäri. Kirjeessä Botkin syytti Kseniaa ryöstöstä veljentyttärensä Anastasian kustannuksella. Botkin uskoi, että Anna Anderson oli Anastasia.


title: Ksenia Aleksandrovna Romanova

text: Ksenian puoliso Aleksandr kuoli 26. helmikuuta 1933. Ksenia oli perheineen miehensä hautajaisissa Roquebrune-Cap-Martinissa Ranskan Rivieralla.


title: Ksenia Aleksandrovna Romanova

text: Vuonna 1934 Frogmoren kiinteistö kävi liian pieneksi. Maaliskuussa 1937 Ksenia muutti Wildernessin kartanoon, joka sijaitsee Hampton Court Palacen mailla. Ksenia asui Wildernessissä aina kuolemaansa asti 20. huhtikuuta 1960. Ksenia oli elämänsä loppuun saakka Englannin kuninkaallisen perheen taloudellisen avun varassa.


title: Dárius Rusnák

text: Dárius Rusnák (s. 2. joulukuuta 1959 Ružomberok, Tšekkoslovakia) on slovakialainen entinen jääkiekkoilija. Hyökkääjäpelaaja. Rusnák oli Tšekkoslovakian maajoukkueen parhaimpia pelaajia 1980-luvulla. Philadelphia Flyersin varaus vuonna 1987. Dárius Rusnák pelasi jääkiekkoseurassa Slovan Bratislava ja SM-liigassa KalPassa hän pelasi 178 ottelua tehden 82 maalia, 114 maalisyöttöä yht. 196 tehopistettä vuosina 1989–93.


title: Gary Lineker

text: Gary Winston Lineker, OBE (s. 30. marraskuuta 1960 Leicester) on englantilainen entinen jalkapalloilija, pelipaikaltaan hyökkääjä. Hän on Englannin maajoukkueen kolmanneksi paras maalintekijä ja ainoa englantilainen, joka on voittanut MM-kisojen parhaan maalintekijän palkinnon. Pelaajauransa jälkeen hän on toiminut televisiossa kommentaattorina ja juontajana.


title: Gary Lineker

text: Lineker aloitti uransa kotikaupunkinsa joukkueessa Leicester Cityssä vuonna 1976. Hän esiintyi ensimmäisen kerran Leicesterin edustusjoukkueessa tammikuussa 1979, jolloin se pelasi 2. divisioonassa. Lineker oli mukana nostamassa seuraa pääsarjatasolle 1980 ja uudestaan 1983. Hän oli Leicesterin paras maalintekijä neljä kautta peräkkäin alkaen kaudesta 1981–1982, ja kaudella 1984–1985 hän voitti myös 1. divisioonan maalipörssin yhdessä Kerry Dixonin kanssa. Lineker valittiin maajoukkueeseen, ja isommat seurat kiinnostuivat hänestä.


title: Gary Lineker

text: Kesällä 1985 hallitseva mestari Everton osti Linekerin 800 000 punnalla. Everton sijoittui toiseksi ja pääsi FA Cupin finaaliin, jonka se hävisi Liverpoolille. Lineker oli jälleen 1. divisioonan paras maalintekijä. Kauden päätteeksi Lineker sai sekä että palkinnon. Vakuuttavan kauden ja onnistuneiden vuoden 1986 MM-kisojen jälkeen Lineker siirtyi espanjalaiseen Barcelonaan 2,2 miljoonalla punnalla.


title: Gary Lineker

text: Lineker menestyi myös Barcelonassa. Hän pelasi Espanjassa kolme kautta, joiden aikana hän viimeisteli 43 maalia 103 liigaottelussa. Hän voitti joukkueessa Espanjan cupin 1988 ja Cup-voittajien cupin 1989. Viimeisellä Barcelonan-kaudellaan 1988–1989 Lineker lopulta menetti paikkansa avauskokoonpanossa Johan Cruyffin tultua seuran uudeksi valmentajaksi. Kesällä 1989 Lineker palasi takaisin Englantiin Tottenhamiin.


title: Gary Lineker

text: Ensimmäisellä Tottenhamin-kaudellaan Lineker oli jälleen 1. divisioonan paras maalintekijä. Hän pelasi Tottenhamissa kolme kautta, joiden aikana hän voitti FA Cupin 1991. Viimeisellä pääsarjakaudellaan Lineker teki 28 maalia, ja lehdistö valitsi hänet jälleen kauden parhaaksi pelaajaksi. Hän oli myös kolmas Fifan vuoden pelaaja -äänestyksessä.


title: Gary Lineker

text: Tottenhamin-vuosien jälkeen Lineker pelasi vielä Japanin J. Leaguen Nagoya Grampus Eightissä kaksi kautta. Hän kärsi useista loukkaantumisista ja päätti lopulta lopettaa pelaajauransa syksyllä 1994.


title: Gary Lineker

text: Uransa aikana Lineker pelasi 466 ottelua, joissa hän teki 243 maalia. Hän ei saanut uransa aikana yhtään keltaista tai punaista korttia, mistä FIFA palkitsi hänet Fair Play -palkinnolla vuonna 1990.


title: Gary Lineker

text: Lineker nousi maajoukkueeseen toukokuussa 1984, jolloin hän pääsi vaihdosta kentälle Skotlantia vastaan. Hän pelasi Meksikon MM-kisoissa 1986 viisi ottelua, joissa hän teki kuusi maalia. Englanti selvisi puolivälieriin, ja Lineker oli kisojen paras maalintekijä. Vuoden 1988 EM-kisat menivät Linekeriltä ja Englannilta surkeasti. Myöhemmin paljastui, että maaleitta jäänyt Lineker oli kärsinyt hepatiitista. Vuoden 1990 MM-kisoissa Lineker onnistui tekemään neljä maalia. Englanti eteni aina välieriin asti, joissa se hävisi rangaistuspotkukilpailun Saksaa vastaan. Linekerin maajoukkueura päättyi vuoden 1992 EM-kilpailuihin.


title: Gary Lineker

text:
Lineker pelasi maajoukkueessa yhteensä 80 ottelua, joissa hän teki 48 maalia. Hän on maajoukkueen kaikkien aikojen kolmanneksi paras maalintekijä Wayne Rooneyn ja Bobby Charltonin jälkeen.
Linekerin ura mediassa alkoi BBC Radio 5 Liven kommentaattorina 1992, ja uransa päätyttyä hän toimi "Sunday Sport" -ohjelman isäntänä. Televisiossa hän aloitti jalkapallokommentaattorina. Myöhemmin Lineker on toiminut juontajana useissa jalkapallo- ja urheiluaiheisissa ohjelmissa. Hän on muun muassa juontanut "Match of the Day" -ohjelmaa vuodesta 1999 asti ja työskennellyt toimittajana Barcelonan vuoden 1992 ja Atlantan vuoden 1996 kesäolympialaisissa sekä golfohjelmien juontajana.


title: Gary Lineker

text: Lineker on saanut lukuisia kunnianosoituksia jalkapallourastaan. Hänet nimitettiin Brittiläisen imperiumin upseeriksi 1992. Lineker valittiin Englantilaisen jalkapalloilun Hall of Fameen vuonna 2003, ja hän oli mukana parhaiden elävien jalkapalloilijoiden FIFA 100 -listalla vuonna 2004.


title: Gary Lineker

text: Lineker on ollut naimisissa kahdesti. Hänen ensimmäinen vaimonsa oli Michelle Cockayne, jonka kanssa Lineker meni naimisiin 1986. Heillä on avioliitosta neljä poikaa. Pari erosi 2006. Vuonna 2009 Lineker meni naimisiin nykyisen vaimonsa, malli Danielle Buxin, kanssa.


title: Gary Lineker

text: Lineker on tehnyt aktiivisesti työtä leukemian parissa toimissa hyväntekeväisyysjärjestöissä. Hänen vanhimmalla pojallaan todettiin kahdeksan viikon ikäisenä leukemia, josta tämä kuitenkin selvisi.


title: Cardcaptor Sakura

text: Cardcaptor Sakura on CLAMPin tekemä japanilainen manga. Cardcaptor Sakuran animeversioon kuuluu 70 jakson lisäksi kolme Tomoyo's diaries -bonusjaksoa ja kaksi täyspitkää elokuvaa.


title: Cardcaptor Sakura

text: Sakura Kinomoto on tavallinen ja reipas 10-vuotias tyttö, joka asuu pikkukaupungissa nimeltä Tomoeda. Eräänä päivänä ollessaan yksin kotona hän löytää siivotessaan isänsä kirjahyllystä salaperäisen kirjan. Kirjan kannessa lukee "The Clow". Kiinnostuneena Sakura avaa kirjan, minkä seurauksena kymmenet "Clow"-kortit lentävät karkuun kirjan sisältä.


title: Cardcaptor Sakura

text: Kirjasta ilmestyy myös Kerberos, sinetin vartija, joka esiintyy tilapäisessä muodossaan söpönä, keltaisena pehmoleluna, jolla on valkoiset siivet. Kerberos, joka saa Sakuralta lempinimen Kero, kertoo tytölle, että tämän täytyy kerätä kaikki kortit tai jotain todella pahaa tapahtuu. Kortteja on 52. Kerberos kertoo, että kun Sakura on saanut "Tuli"-kortin, niin hän saa takaisin taikakykynsä, ja kun Sakuralla on kortti "Maa", Kero saa takaisin oikean, hurjan ulkomuotonsa. Sakura suostuu tuohon vaativaan tehtävään muutamien mutkien jälkeen. Sakurasta tulee "Cardcaptor", maagisten korttien kerääjä.


title: Cardcaptor Sakura

text: Pian kuvioihin ilmestyy kiinalainen poika, Syaoran Li (voidaan kirjoittaa myös Shaoran), joka on Japanissa vaihto-oppilaana vuoden. Syaoran on myös kiinnostunut Clow-korteista ja yrittää saada Sakuran keräämät kortit uhkailemalla Sakuraa. Sakura on saanut kovan kilpailijan. Sakura ei tiedä, mitä pahaa voi tapahtua, mikäli hän ei saa kerättyä kaikkia kortteja. Sarjassa selviää, mitä kaikkea voi tapahtua Sakuran kerätessä salaperäisiä voimia sisältäviä taikakortteja ja tavatessa sen myötä uusia ystäviä ja vihollisia.


title: Lemon

text: Lemon oli vuosina 1969–1974 toiminut suomalainen pop-yhtye. Yhtyeen perustivat Leif Kiviharju (basso ja laulu), Arto Tarkkonen (urut), Mårten Enqvist (kitara) ja Seppo Järvinen (rummut). Tarkkonen ei viihtynyt yhtyeessä, joten hänet korvasi pian Markku Vihavainen (kitara) ja tällä kokoonpanolla syntyi vuoden 1969 lopulla single "Kestä en kauempaa"/"A Boy Like Me" sekä seuraavan vuoden marraskuussa tehtiin esikoislevy "Lemon". Lemon ei menestynyt ja se hajosi 1972 tehtyään Uriah Heep -hitistä "Lady in Black" suomennoksen "Nainen tummissa" (Vihavaisen paikkasi 1971 Arto Lönnfors). Järvinen kasasi uuden Lemonin, johon kuuluivat hänen lisäkseen Enqvist, Kari Rosti (kitara ja laulu), Jorma Kalenius (basso) ja Vesa Kurkela (kosketinsoittimet) mutta yhtye hajosi lopullisesti 1974.


title: Aivohermo

text: Aivohermot () ovat osa ihmisen ääreishermostoa lukuun ottamatta näköhermoja (aivohermo II), jotka verkkokalvojen ohella kuuluvat väliaivoihin (loput 11 aksonia ulottuvat aivojen ulkopuolelle ja katsotaan siksi osaksi ääreishermostoa). Ne lähtevät aivojen pohjasta. Aivohermojen lisäksi ääreishermostoon kuuluvat selkäydinhermot ja autonomiset hermot. Aivohermojen hermosolmu alkaa keskushermostosta.


title: Aivohermo

text: Aivohermoja on yhteensä kaksitoista paria, joista vain ensimmäinen ja toinen lähtee isoaivoista, loput aivorungosta. Lisäksi joillain aivohermoilla on sivuhaaroja. Aivohermot kulkevat hajuhermoja lukuun ottamatta talamukseen. Hajuhermo päättyy hajukäämiin. Oheisessa taulukossa varsinaiset aivohermot on merkitty roomalaisin numeroin, sivuhaarat ko. aivohermon perään arabialaisin numeroin.


title: Olga Aleksandrovna Romanova

text: Suuriruhtinatar Olga Aleksandrovna Romanova (; 13. kesäkuuta 1882 Pietarhovi – 24. marraskuuta 1960 Toronto) oli Venäjän tsaari Aleksanteri III:n ja Maria Fjodorovnan nuorin tytär, joka syntyi Pietarhovissa. Olgan sisarukset olivat


title: Olga Aleksandrovna Romanova

text: Olga meni 19-vuotiaana naimisiin Pietariin asettuneen Oldenburgin prinssi Peterin kanssa, mutta avioliitto mitätöitiin myöhemmin, syinä muun muassa pariskunnan ikäero ja mahdollisesti myös aviomiehen homoseksuaalisuus. Ensimmäisen maailmansodan aikana, ollessaan sairaanhoitajana Venäjän läntisellä rintamalla Olga meni naimisiin rakastettunsa eversti Nikolai Kulikovskin kanssa marraskuussa 1916. Avioliitosta syntyi kaksi poikaa, Tihon ja Juri.


title: Olga Aleksandrovna Romanova

text: Isänsä Aleksanteri III:n tavoin Olga piti hiljaisesta elämästä. Hän nautti lounasaterioiden järjestämisestä aateliston kanssa. Hän soitti viulua ja maalasi kuolemaansa asti.


title: Olga Aleksandrovna Romanova

text: Venäjän vallankumouksen aikaan Olga ja miehensä Nikolai Kulikovski olivat Krimillä. Olga sai tietää englantilaisen sotalaivan matruuseilta, että hänen veljensä Nikolai II perheineen oli murhattu Jekaterinburgissa. Hän sai kuulla myös, että hänen toinen veljensä Mikael Aleksandrovitš oli murhattu. Leskikeisarinna Maria lähti Venäjältä, mutta Olga ja Nikolai jäivät vielä ja matkustivat valkoisten hallussa olevaan Kubaan, isoon Novominskajan kasakkakaupunkiin. Keisarinnan uskollinen henkivartija Timofei Jatšhik oli kotoisin sieltä. Vuokratulla maatilalla syntyi pariskunnan toinen lapsi Juri keväällä 1919.


title: Olga Aleksandrovna Romanova

text: Olga kieltäytyi, kun valkoiset ehdottivat, että poika pitäisi kruunata Venäjän tsaariksi. Hän sai tietää että puna-armeija etsi perhettä. He pakenivat Rostov-na-Donuun, jossa asuivat Tanskan konsulaatissa. Konsuli Thomas Schutte kertoi heille, että leskikeisarinna Maria oli saapunut turvallisesti Tanskaan, synnyinmaahansa. Olgan perhe pakeni pienelle Turkille kuuluvalle Prinkipon saarelle Dardanellinien edustalle, lähelle Istanbulia.


title: Olga Aleksandrovna Romanova

text: Seuraava etappi oli Belgrad Jugoslaviassa. Siellä he tapasivat tulevan kuninkaan Aleksanteri II:n. Aleksanteri antoi perheelle käyttöön erään kuninkaallisen huvilan, joka sijaitsi entisen Itävalta-Unkarin alueella. Leskikeisarinna Maria ilmoitti tyttärelleen, että Olga voisi tulla asumaan hänen kesähuvilalleen Tanskaan.


title: Olga Aleksandrovna Romanova

text: Olga meni vuonna 1925 Berliiniin tunnistamaan naista, joka väitti olevansa hänen veljensä Nikolai II:n tytär Anastasia. Olga oli ollut hyvin läheinen veljensä lasten kanssa, joten hän tunnisti helposti, ettei Anna Anderson ollut Anastasia.


title: Olga Aleksandrovna Romanova

text: Toisen maailmansodan aikaan Stalinin propagandakoneisto syytti Olgaa siitä, että Saksa ja Neuvostoliitto olivat sodassa. Kun vuonna 1948 kylmä sota alkoi, Olga muutti perheineen Tanskasta Kanadaan. He asuivat Campbellvillessa Ontariossa, josta he ostivat pienen maatilan. Talo alkoi ränsistyä, ja pariskunta muutti Cooksvilleen, joka on Toronton esikaupunkialuetta. Heillä kävi paljon vieraita, Ja Olga tapasi myös Torontossa vierailleet Elisabet II:n ja Prinssi Philip, Edinburghin herttua.


title: Olga Aleksandrovna Romanova

text: Muistot Nikolai-veljen koko perheen julmasta taposta pysyivät aina mielessä, mutta Olga eli onnellisena ja toivoi, että joku Romanov nousisi vielä jonakin päivänä uudestaan Venäjän tsaariksi. Kun Olgan puoliso kuoli vuonna 1958, Olga muutti Torontoon. Hän kuoli siellä 24. marraskuuta vuonna 1960 78 vuoden iässä. Hänet on haudattu Torontoon Yorkin hautausmaalle.


title: Peter Kopteff

text: Peter Kopteff (s. 10. huhtikuuta 1979 Helsinki, Suomi) on suomalainen jalkapalloilija. Kopteff lopetti uransa hiljalleen, tekemättä varsinaista lopettamisilmoitusta. Kopteff oli pelatessaan yleensä pelipaikaltaan vasen laituri.


title: Peter Kopteff

text: Aikaisemmin Kopteff on pelannut urallaan Suomessa FC Jazzissa ja HJK:ssa. Kasvattajaseurana toimi HJK. Vuosina 2002–2005 hän pelasi Viking Stavangerin joukkueessa Norjassa. Kauden 2005–2006 hän vietti Stokessa Englannissa saamatta paljoakaan peliaikaa. Ennen Aalesundiin siirtymistä elokuun 2008 lopussa Kopteff pelasi FC Utrechtissa Alankomaissa kaksi kautta.


title: Peter Kopteff

text: Kopteff kuului Antti Muurisen aikaan Suomen maajoukkueen vakiorinkiin. A-maaotteluita hän on pelannut 39 ja tehnyt niissä yhden maalin.


title: Ensimmäinen peloponnesolaissota

text: "Ensimmäinen" peloponnesolaissota on nimitys Ateenan ja Spartan väliselle sodalle, joka käytiin vuosina 460–445 eaa. Se edelsi varsinaista peloponnesolaissotaa, joka käytiin vuosina 431–404 eaa.


title: Ensimmäinen peloponnesolaissota

text: Vuonna 462 eaa. Spartaan iski maanjäristys, jossa kuoli tuhansia spartalaisia. Messenian helootit näkivät tämän sopivaksi tilaisuudeksi kapinoida Spartaa vastaan ja aloittivat kapinan joka tunnetaan nimellä kolmas Messenian sota. Sparta pyysi kaikkia liittolaisiaan avuksi kapinaa kukistamaan. Ateenalaiset lähettivät Kimonin johdolla armeijan auttamaan, mutta spartalaiset lähettivät pian ateenalaiset takaisin kotiin, ehkä siksi, että ateenalaiset alkoivat sympatisoida messenialaisten kanssa. Tämä tapahtuma sai kuitenkin Spartan ja Ateenan entisen lämpimät suhteet viilenemään ja vuonna 460 eaa. Ateena solmi liiton Spartan perivihollisen Argoksen kanssa. Samalla Korintin ja Megaran välille puhkesi riita, joka sai Megaran myös jättämään Spartan johtaman Peloponnesolaisliiton. Ateenalaiset auttoivat megaralaisia linnoittamaan alueensa ja alkoivat myös itse rakentaa niin sanottuja pitkiä muureja Ateenan ja sen satamakaupungin Pireuksen välillä.


title: Ensimmäinen peloponnesolaissota

text: Vuonna 457 eaa. spartalaiset kukistivat Ateenan ja sen liittolaiset Tanagran taistelussa. Mutta kun spartalaiset palasivat Peloponnesokselle, ateenalaiset kukistivat boiotialaiset ja saivat koko Boiotian valtaansa. Seuraavana vuonna ateenalainen Tolmides johti laivastoa, joka hyökkäsi Lakonian rannikkoa vastaan ja poltti spartalaisten telakat. Samalla laivasto valtasi Naupaktoksen, jonne ateenalaiset asuttivat Messeniasta paenneita helootteja.


title: Ensimmäinen peloponnesolaissota

text: Vuonna 451 eaa. osapuolet sopivat viiden vuoden aselevosta. Vuonna 446 eaa. boiotialaiset kapinoivat Ateenaa vastaan ja kukistivat Tolmideen Koroneian luona. Ateena luopui Boiotiasta Plataiaita lukuun ottamatta. Tämän innoittamana Euboia ja Megara kapinoivat myös Ateenaa vastaan. Spartan nuori kuningas Pleistoanaks päätti auttaa Megaraa. Ateenalainen Perikles sai kuulla tästä ja marssi pikavauhtia spartalaisia vastaan. Kun Pleistoanaks sai kuulla tästä, päätti hän palata kotiin ilman taistelua. Tästä hyvästä häntä syytettiin lunnaiden vastaanottamisesta ja hänen oli pakko lähteä maanpakoon. Samalla Perikles sai rauhassa kukistaa Euboian kapinan. Samana vuonna Ateena ja Sparta solmivat kolmenkymmenen vuoden rauhan.


title: Bobby Moore

text: Robert Frederick Chelsea ”Bobby” Moore (12. huhtikuuta 1941 – 24. helmikuuta 1993) oli englantilainen jalkapalloilija. Hän oli Englannin vuoden 1966 maailmanmestarijoukkueen kapteeni.


title: Bobby Moore

text: Ollessaan koulupoika Moore liittyi West Ham Unitediin ja nousi seuran edustusjoukkueeseen vuonna 1960. Hän pelasi keskuspuolustajana, missä hän menestyi hyvin enemminkin pelinlukutaitonsa kuin taklaustensa ansiosta. Pelé kuvaili Moorea reiluimmaksi puolustajaksi, jota vastaan hän on pelannut. Moore pelasi Englannin maajoukkueessa 1962 MM-kisoissa Chilessä, missä joukkue selvisi puolivälieriin. Moore oli kahden vuoden ajan maajoukkueen kapteenina, kuten myös omassa seurajoukkueessaan. Vuonna 1963 Moore johdatti West Hamin FA Cupin voittoon. Loppuottelussa Wembleyllä kaatui Preston maalein 3–2. Vuotta myöhemmin samalla stadionilla Mooren kipparoima West Ham kaatoi Cup-voittajien Cupin loppuottelussa Bayern Münchenin. Moore pääsi juhlimaan suurvoittoa samalla stadionilla vielä kolmannenkin kerran, kun Englanti MM-kotikisojen 1966 loppuottelussa kaatoi Saksan liittotasavallan maalein 4–2.


title: Bobby Moore

text: Maajoukkueuransa Moore päätti marraskuussa 1973 ystävyysotteluun Italiaa vastaan. Hän pelasi maajoukkueessa 108 ottelua ja teki niissä kaksi maalia. Vuonna 1974 hän siirtyi West Hamista, missä oli pelannut 15 vuoden ajan, kakkosdivisioonan Fulhamiin. 1975 Moore pelasi Fulhamissa FA Cupin loppuottelussa entistä seuraansa West Hamia vastaan, mikä voitti ottelun maalein 2–0. Uransa loppuvuosina Moore pelasi vielä Yhdysvalloissa San Antonio Thunderissa ja Seattle Soundersissa. Peliuransa jälkeen Moore kokeili siipiään valmentajana heikoin tuloksin. Hänellä oli ongelmia myös liiketoimissaan ja avioliitossaan. 15. helmikuuta 1993 Moore ilmoitti sairastavansa mahasyöpää. Hän kuoli pian tämän jälkeen.


title: Ilmari Honkanen

text: Ilmari Honkanen (25. joulukuuta 1909 Loimaa – 8. lokakuuta 1987 Naantali) oli kaukopartiomies ja Mannerheim-ristin ritari n:o 50. Sodan jälkeen Honkanen toimi Vakuutusyhtiö Sammossa, viimeiseksi apulaisjohtajana, josta tehtävästä jäi eläkkeelle vuonna 1969.


title: Ilmari Honkanen

text: Ilmari Honkanen valmistui ylioppilaaksi vuonna 1930, Turun suomalaisesta yhteiskoulusta. Honkasen yliopisto-opintoihin sisältyi luonnontieteitä, mutta myöhemmin hän suoritti kauppakorkeakoulussa ekonomin tutkinnon vuonna 1935.


title: Ilmari Honkanen

text: Urheilulajeista Honkasta kiinnostivat jääkiekko ja pesäpallo. Honkanen kuului sekä Suomen pesäpalloliiton että Suomen jääkiekkoliiton johtokuntiin.


title: Ilmari Honkanen

text: Talvisodan aikana Honkanen oli sotilasarvoltaan alikersantti ja palveli Helsingissä materiaalitoimiston päällikkönä, josta siirtyi jalkaväen koulutuskeskukseen.


title: Ilmari Honkanen

text: Honkanen ei ollut asevelvollisena päässyt reserviupseerikouluun. Hän hakeutui vapaaehtoisena reserviupseerikoulun niin sanotulle sotakurssille numero 1. Tullessaan lomautetuksi toukokuussa 1940 hän oli sotilasarvoltaan vänrikki. Myös Päämajan tiedusteluosaston Kajaanin alatoimiston eli Osasto Marttinaan Honkanen meni vapaaehtoisena ja osallistui välirauhan aikana järjestettyyn sissikoulutukseen.


title: Ilmari Honkanen

text: Ilmari Honkanen nimitettiin Mannerheim-ristin ritariksi 27. helmikuuta 1942. Päätöksen perusteluissa kerrotaan muun muassa seuraavista partiomatkoista:


title: Ilmari Honkanen

text: Viimeksi mainittu matka tuotti arvokkaan vangin, jonka kuulustelutietojen pohjalta voitiin suunnitella Petrovski Jamin huoltokeskuksen tuhoamisretki, jota Honkanen johti. Ritarinimityksen perusteluissa mainitaan tuolloin meneillään olleesta matkasta: ""Tällä hetkellä Honkanen on 100-miehisen hävityspartion johtajana vihollisen selustassa.""


title: Ilmari Honkanen

text: Honkanen kotiutettiin reservin kapteenina 12. marraskuuta 1944. Viimeiseksi jääneellä partiomatkallaan hän sairastui vakavasti ja hänet noudettiin Suomeen huoltolennolla.


title: Ilmari Honkanen

text: Tammikuussa 1945 Honkanen aloitti siviilityöt konttoripäällikkönä vakuutusyhtiö Sammossa Turussa..


title: Ilmari Honkanen

text: Pesäpallotuomarina:


title: Markus Heikkinen

text: Markus Heikkinen (s. 13. lokakuuta 1978, Katrineholm, Ruotsi) on suomalainen entinen jalkapalloilija ja jalkapallovalmentaja, joka toimii valmentajana Kakkosen OLS:issa. Heikkinen toimii myös AC Oulun urheilutoimenjohtajana. Hän päätti pelaajauransa kauden 2018 jälkeen.


title: Markus Heikkinen

text: Heikkinen pelasi Veikkausliigassa TPS:n, MyPa:n ja HJK:n riveissä yhteensä 192 ottelua, Itävallan liigassa Rapid Wienissä 173 ottelua, Skotlannin liigassa Aberdeenissä 68 ottelua sekä Norjan liigan Startissa 10 ottelua. Lisäksi hän edusti Englannin Championshipissä Portsmouthia ja Lutonia sekä viimeisimpänä Ykkösessä AC Oulua.


title: Markus Heikkinen

text: A-maajoukkueessa Heikkinen debytoi vuonna 2002. Heikkinen oli maajoukkueen runkopelaaja , EM-karsinnoissa 2006–07, ja EM-karsinnoissa 2010–11. Hän pelasi yhteensä 61 A-maaottelua.


title: Markus Heikkinen

text: Markus Heikkisen pelaajaura aikuisten tasolla alkoi kaudella 1996, kun hän nousi Ykkösessä pelanneen OPS:n kokoonpanoon. Heikkinen siirtyi kaudeksi 1997 Veikkausliigassa pelanneen TPS:n riveihin. Heikkinen debytoi Veikkausliigassa 26. huhtikuuta 1997 ottelussa FC Jazz–TPS, ja hän pelasi kaudella 1997 yhteensä 22 liigaottelua. TPS oli kaudella 1997 Veikkausliigassa neljäs. Heikkinen siirtyi kaudeksi 1998 valmentaja Juha Malisen perässä MyPa:an. Heikkinen pelasi MyPa:ssa kausina 1998–1999 yhteensä 43 liigaottelua. Kaudella 1999 hän pelasi kaikki kauden 29 liigaottelua avauskokoonpanossa. MyPa oli kaudella 1998 seitsemäs ja kaudella 1999 kolmas.


title: Markus Heikkinen

text: Heikkinen siirtyi kaudeksi 2000 HJK:n riveihin. Heikkinen pelasi kaudella 2000 yhteensä 32 ottelua avauskokoonpanossa ja HJK oli Veikkausliigassa neljäs. HJK voitti kauden 2000 päätteeksi Suomen Cupin. Kaudella 2001 Heikkinen pelasi HJK:n riveissä kaikki 33 liigaottelua avauskokoonpanossa. HJK oli kaudella 2001 Veikkausliigassa toinen ja se jäi vain pisteen päähän mestaruuden voittaneesta Tampere Unitedista. Heikkinen jatkoi HJK:n avainpelaajana myös kaudella 2002. Liigaotteluita kertyi yhteensä 20, ja HJK:n kausi päättyi mestaruuteen. Heikkinen pelasi HJK:ssa kausina 2000–2002 yhteensä 85 liigaottelua.


title: Markus Heikkinen

text: Heikkinen siirtyi kevätkaudeksi 2003 kolmen kuukauden sopimuksella Englannin 1. divisioonan Portsmouthiin. Heikkinen pelasi kuitenkin vain kahdessa ottelussa, eikä saanut kolmen kuukauden jälkeen pysyvää sopimusta. Portsmouth voitti kaudella 2002–03 1. divisioonan ja joukkue nousi Valioliigaan. Heikkinen teki elokuussa 2003 kahden vuoden sopimuksen Skotlannin liigan Aberdeenin kanssa. Heikkinen pelasi kaudella 2003–04 Aberdeenin kaikki 38 sarjaottelua, mutta joukkue oli sarjassa vasta yhdestoista. Seuraava kausi sujui joukkueelta paremmin ja se sijoittui Skotlannin liigassa neljänneksi. Heikkinen pelasi Aberdeenissa kausina 2003–05 yhteensä 68 liigaottelua. Heikkinen siirtyi kaudeksi 2005–06 takaisin Englannin kakkostasolle Championshipin Luton Towniin. Hän pelasi kausina 2005–06 ja 2006–07 yhteensä 76 sarjaottelua. Luton oli kaudella 2005–06 Championshipissä kymmenes, mutta putosi seuraavalla kaudella sarjaporrasta alemmas.


title: Markus Heikkinen

text: Markus Heikkinen siirtyi kesäkuussa 2007 kahden vuoden sopimuksella Itävallan Bundesligan Rapid Wieniin. Heikkinen pelasi kaudella 2007–08 yhteensä 28 liigaottelua ja kausi päättyi mestaruusjuhliin. Rapid Wien voitti Itävallan mestaruuden kuuden pisteen erolla toiseksi tulleeseen Red Bull Salzburgiin. Heikkinen jatkoi syksyllä 2008 sopimustaan Rapidin kanssa aina vuoteen 2011 saakka. Heikkinen jatkoi joukkueen runkopelaajana kaudella 2008–09, kun joukkue oli sarjassa toinen ja kaudella 2009–10, kun joukkue oli sarjassa kolmas. Heikkinen debytoi kaudella 2009–10 myös Eurooppa-liigassa, kun Rapid eteni karsintojen kautta lohkovaiheeseen. Rapid pelasi Eurooppa-liigassa myös kaudella 2010–11. Heikkinen jatkoi kesällä 2011 sopimustaan seuran kanssa vuoteen 2013. Rapid taisteli mestaruudesta jälleen kaudella 2011–12, mutta joukkue jäi Itävallan liigassa toiseksi. Seuraavalla kaudella Heikkinen pääsi pelaamaan kolmannen kerran Eurooppa-liigaa. Heikkinen pelasi Rapid Wienissä kuuden kauden aikana yhteensä 173 Itävallan liigan ottelua ja teki niissä kuusi maalia. Rapidista Heikkinen siirtyi loppukaudeksi 2013 Norjan Tippeligaenin Startiin, jossa hän pelasi 10 ottelua.


title: Markus Heikkinen

text: Heikkinen siirtyi takasin Veikkausliigaan kaudeksi 2014, kun hän teki vuoden sopimuksen HJK:n kanssa. Heikkinen pelasi kaudella 2014 yhteensä 23 liigaottelua. HJK:n kausi päättyi tuplamestaruuteen, kun se voitti Suomen mestaruuden ja Suomen Cupin. HJK ja Heikkinen pelasivat syksyllä 2014 myös Eurooppa-liigan lohkovaiheessa. Heikkinen jatkoi HJK:ssa kaudella 2015. Hän pelasi kaudella 2015 yhteensä 19 liigaottelua, ja HJK oli Veikkausliigassa kolmas. Heikkinen pelasi HJK:ssa kausina 2014–2015 yhteensä 42 liigaottelua.


title: Markus Heikkinen

text: Heikkinen palasi pitkän pelaajauran pääteeksi Ouluun, kun hän teki syksyllä 2015 kolmen vuoden sopimuksen Ykkösen AC Oulun kanssa. Hän liittyi myös joukkueen valmennusryhmään ja aloitti seuran urheilutoimenjohtajana kaudella 2017. Heikkinen pelasi kausina 2016–2018 yhteensä 56 Ykkösen ottelua, ja AC Oulu oli sarjassa kolme kertaa peräkkäin neljäs. Heikkisen uran viimeiseksi otteluksi jäi 27. lokakuuta 2018 Raatin stadionilla pelattu Ykkösen ottelu AC Oulu–JJK.


title: Markus Heikkinen

text: Markus Heikkinen pelasi U18-maajoukkueessa neljä ottelua vuonna 1996 ja alle 21-vuotiaiden maajoukkueessa kahdeksan ottelua vuosina 1998–1999.


title: Markus Heikkinen

text: A-maajoukkueessa Heikkinen debytoi 23-vuotiaana, kun Antti Muurinen valitsi hänet avauskokoonpanoon 4. tammikuuta 2002 Bahrainissa pelatussa maaottelussa Bahrain–Suomi. Ensimmäisen arvokisojen karsintaottelun Heikkinen pelasi 4. syyskuuta 2004, kun Muurinen vaihtoi hänet kentälle Tampereella Ratinan stadionilla pelatussa karsintaottelussa Suomi–Andorra. Heikkinen vakiinnutti paikkansa A-maajoukkueessa vuoden 2005 aikana. Heikkinen oli maajoukkueen runkopelaaja , EM-karsinnoissa 2006–07, ja EM-karsinnoissa 2010–11. Heikkinen ilmoitti syyskuussa 2011 lopettavansa maajoukkueuransa 61 A-maaottelun jälkeen. Viimeiseksi maaotteluksi jäi 10. elokuuta 2011 Riiassa pelattu maaottelu Latvia–Suomi.


title: Markus Heikkinen

text: Markus Heikkisen valmentajaura alkoi kaudella 2017, kun hän liittyi Ykkösessä pelanneen AC Oulun valmennusryhmään. Heikkinen toimi kaudella 2017 Rauno Ojasen ja kaudella 2018 Mika Lähderinteen apuvalmentajana. Pelaajauran päättymisen jälkeen Heikkinen siirtyi lokakuussa 2018 Kakkosen OLS:in apuvalmentajaksi.


title: Markus Heikkinen

text: HJK


title: Markus Heikkinen

text: Rapid Wien


title: Volpino italiano

text: Volpino italiano eli italiankääpiöpystykorva on pienikokoinen Italiasta kotoisin oleva pystykorva. Se soveltuu erityisesti vahti- ja seurakoiraksi. Rodun nimi "volpino" merkitsee "pikku kettua".


title: Volpino italiano

text: Rodulla on tuuhea, pitkä ja pysty valkoinen tai punainen turkki. Koiran ihannesäkäkorkeus on hieman alle 30 cm ja se on rakenteeltaan neliömäinen. Korvat ovat pystyt ja kolmiomaiset. Luonteeltaan volpino italiano on iloinen, eloisa ja seurallinen.


title: Volpino italiano

text: Volpino italiano on vanha koirarotu. Se polveutuu saksanpystykorvien tapaan eurooppalaisista pystykorvista, joita esiintyi viimeistään pronssikaudella. Italiassa rotua on kasvatettu kaikissa yhteiskuntaluokissa ja sen pääasiallinen tehtävä on ollut vahtikoirana toimiminen.


title: Kostjonkin kulttuuri

text: Kostjonkin kulttuuri (vanh. Kostenkin kulttuuri, Kostjonkin–Avdejevon kulttuuri; ven. Костенковско-авдеевская культура) oli nykyisen Ukrainan alueella vallinnut kivikautinen, jääkauden aikainen mammutinmetsästäjien kulttuuri noin 26 000–12 500 vuotta sitten.